text:
Bestu filmsupplivingarnar 2015 - Gudmund Helmsdal Nielsen/
Listaportalurin hevur spurt nøkur fólk um teirra bestu lista- og mentanarupplivingar. Svarini eru sera ymisk, tað vóru spurningarnir eisini. Onkran havi eg spurt um eitt ávíst listaslag og onkran annan havi eg spurt meira breitt um mentan og list. Her eru svarini frá Gudmundi Helmsdal Nielsen, filmsummælara, sum greiðir frá sínum filmsupplivingum í 2015.
Hóast hetta snýr seg um filmsupplivingar í ár, eru her tó fleiri filmar frá í fjør, ið ikki vóru atkomandi fyri enn í ár. Filmsfelagið borðreiddi við flestu av mínum bestu upplivingum, eitt framúrskarandi og tiltrongt átak, sum vónandi heldur fram í ævir allar, amen. Havi altíð verið stórur ræðufilmsfjeppari, so tað er óhugnaliga gleðiligt at í ár, fekk eg høvið at síggja ikki minni enn tveir framúrskarðandi av tí slagnum – The Babadook úr Avstralia, rúmaðist tó ikki á hesum listanum. Frálíkir filmar sum The Martian, Spectre, Mr. Turner og aðrir rúmaðust ei heldur. Havi eisini blakað tveir íslendskar á listan, tí teir hava uppiborið tað - Íslendarar gera viðkomandi sterkar filmar um menniskanslig viðurskifti, í mun til danir, sum í ár einamest fingust við krígsfilmar, Klovn og Far til Fire. Og so líka eitt afturat: eg rópi meg filmsummælara, men havi enn ikki sæð íslendska Hrútar/Rams, Birdman, Inside Out, The Look of Scilence og japanska The Tale of Princess Kaguya - flóvisligt, eg veit – og enn væntar Star Wars og The Revenant. Onkur teirra var ivaleyst endaður á listanum hevði eg sæð teir. Men her eru so mínar topp 10 bioupplivingar í ár.
1: Mad Max: Fury Road (2015) George Miller, Avstralia/USA
Fury Road er eitt heilstoypt valaverk á tremur við filmslistarligum kærleika og Rock ‘n’ Roll; besti aktion-ævintýrfilmur í áravís, vælfilmaður, vælleiktur, smæðist ikki burtur, men yvirlegið bukar hann teg beint í gronina við buldur og brak og við fitt av kvinnufrígering sum glasur. Super hamrandi heilt óluksáliga feitt. Punktum.
2: Whiplash (2014) - Damien Chazelle, USA
Ein sansateppubumbing, onki minni. Hesin filmurin um eina unga eldsál, ið brennir fyri at gerast trummuleikari í heimsflokki undir heimsins strangasta lærara má upplivast! Klipping, rútma, tónleikur, myndir alt gongur upp í eina hægri eind – og endin er ein tann sterkasti í filmsøguni. Wauw, stutt og greitt!
3: The Salt of the Earth (2014) - Juliano Ribeiro Salgado & Wim Wenders, Fr./Br./Ita
Fleiri hava Amy sum yndisheimildarfilm í ár, men nalvaskoðandi søgan, ið válkar sær í viðgangi og falli hjá einari rúsevnistyngdari stjørnu, einamest lýst gjøgnum myndatólini, sum hon hataði (uttan papparazziarar ongin Amy filmur) var onkusvegna vamlislig - sum ein vælframleiddur partur av einari realityrøð við fantastiskum tónleiki. í mun til Salt of the Earth hjá Wim Wenders um Brasilska myndamannin Sebastiao Delgado, ið lívið á tamb hevur lýst menniskja og tess ávirkan á umhvørvið. Eitt háaktuelt, ónatúrliga vakurt og viðkomandi meistaraverk.
4: Sicario (2015) - Denis Villeneuve, USA
Við óndum skal ónt knúlvast. Kanadiski Denis Villeneuve prógvar enn einaferð at hann er ein av mest lýtaleysu leikstórum ið virka í dag. Við sveimandi flottum myndum av meistaranum Roger Deakins og inniliga brennandi leikararavrikum, er hendan dapra søgan um harðrenda og vónleysa bardagan móti meksikansku narko kartellunum ein sum ein avgjørt eigur at síggja.
5: Wild Tales (2014) - Damián Szifrón, Argentina
Eitt stuttfilmsavn við seks kolasvørtum lagnusøgum úr hugaheiminum hjá argentinska filmsleikstjóranum Damián Szifron. Ein meistarlig antologi sum er ófatiliga stuttlig samstundis sum hon øsir og provokerar.
6: Leviathan (2015) - Andrey Zvyagintsev, Russland
Zvyaginatsev gevur Putin, russisku oligarkunum og kirkjuni ein knúsandi framaná í hesum stak dapra og hugtyngjandi filminum um ein mann, ið stríðist fyri familjuni og heiminum, mótvegis stak ótespiliga borgmeistaranum. Sera beinrakin samfelagsrevsing, flott filma í einari lítlari bygd á Kola hálvoynni.
7: Ex Machina (2015) – Alex Garland, Ongland
Oscar Isaacs prógvar aftur at hann er ein av stórstu leikarunum, sum ein ódámligur einabúgvi, ein teldutøkni milliardingur, ið hevur uppfunni ein tilgjørdan vitleika - eina robott femme fatale - í eini fjarskotnari loyniligari støð. Ein ógloymandi klaustrofobiskur kamarleikur.
8: Vónarstræti/Life in a fishbowl (2014) - Baldvin Zophoníasson, Ísland 2014
Tríggjar mannalagnur verða flættaðar saman í einari søgu ið húðleyst avdúkar skuggasíðuna av íslendsku kapitalismuni. Íslendingar prógva ferð eftir ferð at tað er vert at stuðla filmslistini – 40 mió fáa tey árliga, uml. 120 kr fyri hvønn íbúgva, og tey eru nú ein sera týðandi filmstjóð. Hvat kundu vit ikki avrika í Føroyum fyri einans 120 kr fyri hvønn íbúgva til filmslistina?
9: It Follows (2015) - David Robert Mitchell, USA
Bæði ein fagnan av klassiskum ræðufilmum frá 1980’unum, men samstundis ein nýklassikari. Ein næstan tíðarleys frásøga við einum stak originalum monstri – er, sum allir rættir horrorfilmar, eitt líknilsi: ein likamliggjørd kynssjúka er eftir tær, so hugsa teg um áðrenn tú dyppar trantin, ella letur teg dyppa av sama. Tónleikur, huglag, myndir og sjónleikur alt gongur upp í eina hægri eind í It Follows – so mikið nógv at fólk í hópatalið flýddu í ræðslu úr kykmyndahøllini.
10: Þrestir/Sparrows (2015) – Rúnar Rúnarsson, Ísland, 2015
At verða til frumframførslu í heimlandinum er altíð ein stór uppliving, og tá filmurin eisini er eins væleydnaður sum hendan ungdómsøgan, ið snýr seg um sambandið millum alkoholiseraðan pápa og gávuríkan son, er tað ein sonn fragd. Ein døpur og innilig søga, ið tað sama kundi gingið fyri seg í Føroyum. Øll sum hava havt við fisk at gera, ella hava búð í fjarskotnari bygd, oyggj ella landið kunnu kenna seg aftur. Meistarligar myndir, huglag og tónleikur.


c: text/html

text:
Skráin fyri Vitus-kappingina - yngri deildir
Hey tit - her kemur so dystaryvirlitið til VITUS-kappingina um vikuskiftið.
Leggið til merkis hesar broytingar:
Hjá gentum og dreingjum 12 eru broytingar í liðunum.
Dreingir 15 og gentur 16 byrja kl. 18.30 ístaðin fyri 19.30 fríggjakvøldið.
Dreingir 17 spæla leygardagin aftaná mansunglingar.
Tað verður ikki upphiting við bólti ímillum dystirnar. Liðini mugu finna sær økið runt um í hallunum til upphiting uttan bólt.
Her er kappingaryvirlitið á google-rokniarki (tekur eina løtu at loada).

robotstxt: allowed

filter: keep


text:
Lag: Mikkjal í Søldarfirði
Eg ein sang nú syngja má
sum eg her skal siga frá
tí at makkarin er ringur til at passa
fær hann ikki ess og kong
verður opningin so trong
at hann dregur ikki boð úr meldikassa.
Seytjan hevði eg poeng
so tað gekk ei løta long
til at opna hetta spæl við einum sangi
síðan hendi bara tað
trinni passmeld øll á rað
gjørdi at eg ikki gloymdi spælið leingi.
Ja, teir góvu okkum krút
tóku fýra stikk í rút
síðan kleyvar ess, kong, frúgv, ja denkanfari
nú fór sangurin í sor
meðan eitt hvørt annað borð
meldar game og vinnur 10 stikk í spari.
Nakkalangur heim til hús
verðin hon fór øll í grús
fór í song, men eygu fekk eg ikki lukkað
las í bók um meldiblað
meðan náttin stóð í stað
onki stuttligt tá tú sjálvur blívur rukka.


text:
SPF Kirvi, ið selur LOPRANSVATN, telist nú eisini millum nógvu stuðlarnir hjá Grunninum Pálshøll, sum letur byggja langhylin í Vági.
Nú dagurin nærkast, har langhylurin verður tikin í nýtslu, er áhugin fyri at stuðla spennandi verkætlanini við langhyli, barnahyli, vælverudepli og venjingarmiðstøð, vaksandi.
Grunnurin Pálshøll fegnast um at Kirvi LOPRANSVATN stuðlar langhylinum og á tann hátt verður við til at føra hesa stórslidnu verkætlan á mál.
Kirvi LOPRANSVATN er eittfelag, sum selur vatn, ið tappað verður úr Sumbiarberholinum á stórar dunkar. Frá Kirvi LOPRANSVATN fáast sostatt loysnir við kølara og dunkum við heimsins besta vatni, og loysnirnar eru bæði til fyritøkur og privata húsarhaldi.
Her á heimasíðuni kann fylgjast við byggingini av langhylinum í Vági.


text:
Estiskt mál
Estiskt er eitt finskt-ugriskt mál, sum umleið 1,1 millión fólk tosa, serliga í Estlandi. Eins og finskt hoyrir estiskt til tann eystrasaltfinska undirbólkin. Tað estiska málføri, ið verður tosað í Suðurestlandi, er rættiliga ymiskt frá tí standardiseraða estiska málinum, og verður til tíðir roknað sum eitt sjálvstøðugt mál.
Estiskt er almenna málið í Estlandi og móðurmál fyri umleið 950 000 fólk har, ið er umleið tríggir fjórðingar av fólkatalinum.
Ávisingar úteftir[rætta | rætta wikitekst]


text:
26. november 2015
Føroyskt ald ryssa besta kynbótadóm í Danmark
Ryssan Salka frá Tindsgarði sum Knút Lútzen eigur, hevur fingið tann heiður at fáa hægsta kynbótadóm fyri fýra ára gamlar íslenskar ryssur í Danmark í 2015.
Karakterur var 8,07 sum er sera flott úrslit fyri so ungt ross.
Salka er undan ryssuni Drotning frá Leirubakka sum Knút Lútzen eigur og greðinginum Glotta frá Sveinatungu sum sami Knút Lútzen eigur saman við Hoygarðs-hestum í Hirtshals.
Frámerkir: Tíðindi
24. november 2015
Skal ikki vera loyvt at neyðtaka djór
Tað er kanska ikki øllum kunnugt, men í Føroyum er djóraverndarlógin á nógvum økjum avoldað.
Tildømis sigur galdandi lóg einki um at fólk ikki hava loyvi at gera seg kynsliga inn á djór.
Frámerkir: Greinar
22. november 2015
Formaðurin í Ríðisambandinum afturvaldur
Á aðalfundi hjá Ríðisamband Føroya í dag, var Brandur í Dali afturvaldur sum formaður. Brandur í Dali umboðar Føroya Ríðingarfelag. David Nordendal umboðandi Føroyskt Íslandsrossafelag var afturvaldur sum nevndarlimur. Zacharias R. Jacobsen ið umboðar Vága Ríðingarfelag heldur fram sum næstformaður, hann stóð ikki fyri valið hesuferð.
Frámerkir: Tíðindi
17. november 2015
Kerjar 2015 nú leygardagin kl 13
Kappingin byrjar kl 13 og kunna vit vænta nógvan aktivitet á økjum, har vit vanliga ferðast við rossum okkara - So eigur tú stokkut ross, er at halda tey heima hesa løtuna, ella at brúka tað gylt høvið at venja tey við fólk og óvandar støður.
5. november 2015
2. november 2015
LANDSMÓT Á HÓLUM Í HJALTADALI 27. JUNI - 3. JULI 2016
Um tú er ein av mongu føroysku íslandsrossafjepparum, so er tað nú tú skal leggja tær summarfrítíðina komandi summar tilrættis.
Landsmótið verður hesaferð hildið á Hólum í Hjaltadali. Hólar er kent stað í Íslandi, har var bispasætið í nógvar øldir, Hólar var eisini leingi roknað sum høvuðsstaður á norðurlandinum.
Tað sum flestu rossafólk kenna Hólar fyri, er tó landbúnaðarskúlan, har mang rossafólk hava lært um ross og rossahald. Tað ger tað helst ikki verri at Hólar liggur "tætt" við Seyðisfjørð har Norrøna leggur at. Seinast Landsmót var á Hólum var í 1966.
Frámerkir: Greinar
Høllin brúkast til skeið og undirvísing
Vegna ríðiskeið og undirvísing er høllin stongd fyri vanliga ríðing hesar tíðir.
Hóskvøld millum 5/11 - 10/12 frá kl 17 til 22, vegna undirvísing til børn.
Leygardag 7/11 og sunnudag 8/11 frá kl 10 til 19, vegna skeið við Maju Caspersen
Frámerkir: Skeið
Abonner på: Indlæg (Atom)


text:
Landsstýriskvinnan í almannamálum hevur sett eina bygginevnd, sum hevur fingið til uppgávu at gera eitt tilmæli til bygging av einum heimi, ið fevnir um 5-8 búpláss til eldri borgarar við sálarsjúku. Í fyrstu atløgu verður hugsað um tey búfólk, sum eru flutt av P50 á Landssjúkrahúsinum inn á Eirargarð 14. Sum frálíður skal bygningurin kunna rúma øðrum borgarum við sálarsjúku. Staðsetingin er við Heygsvegin í Tórshavn, og samlaða byggiøkið er umleið 2.400 fermetrar.
Verkætlanin er fyribils sett í bíðistøðu.
Bygningsánari: Almannamálaráðið
Brúkari: Almannaverkið
Byggiharri: Landsverk
Høvuðsráðgevi: Ikki valdur
Høvuðsarbeiðstakari: Ikki valdur
Tíðarætlan: Ikki ásett enn
Kostnaðarætlan: 9,5 mió. kr.


text:
Arkitekturdagur í Norðurlandahúsinum
Skriva tann 1. Nov. 2012
Vinnandi uppskotið “Biskupstorg” frá hugskotskappingini um nýggjan miðbý í Klaksvík
Arkitekturdagurin 2012
Fríggjadagin 2. november kl 15 letur upp framsýning í Norðurlandahúsinum í sambandi við alltjóða Arkitekturdagin.
Á skránni er framsýning og fyrilestrar.
Evnið fyri arkitekturdagin í ár er
Arkitekturur í gerandisdegnum
Hetta evni fevnir um allan vanligan arkitektur, bygningar og býarrúm, sum vit dagliga gera brúk av.
Á framsýningini verða útvald projekt hjá teknistovum og arkitektum yvirhøvur.
Eisini verður ein serframsýning um hugskotskappingina um miðbýin í Klaksvík. Her verða umframt virðisløntu uppskotini sýnd fram tey mest áhugaverdu av hinum uppskotunum.
Skrá
Fríggjadagin 2. november
kl.15.00 Framsyningin letur upp.
kl.16.00 Gunvá við Keldu, borgarstjóri í Klaksvík, setur Arkitekturdagin.
Aftaná verður bjóðað ein drekkamun.
Leygardagin 3. november
Kl.15.00 Fyrilestur við Inga Katrin Winther, arkitekti. Hon fer at greiða frá einum uppskoti til nýtt Náttúrugripasavn, sum hon gjørdi til eksamiuna hjá sær.
Kl.16.00 Fyrilestur við Albert Isfeld, arkitekti. Hann fer at greiða frá um Saltsiloina á Drelnesi.
Sunnudagin 4. november
Kl.16.00 Fyrilestur við Ósbjørn Jacobsen, arkitekti. Hann fer at greiða frá um vinnandi uppskotið til nýggjan miðbý í Klaksvík. Eisini fer hann at greiða frá um ymisk arbeiði hjá Henning Larsen teknistovuni.
Framsýningin er opin
Fríggjadagin 2. november kl 15-17
Leygardagin 3. november kl 10-17
Sunnudagin 4. november kl 14-17
Øll eru vælkomin
Arkitektafelag Føroya


text:
Nei javnaðurin, javnaðurin, nú er lítið eftir enn tað akademiska
Politikkur17-09-2018 - 08:04 - Jóanis Albert Nielsen
Meðan heilsufrøðingar, og onnur við innliti í støðuna føroyska familjan livir undir, rópa varskó og bøna ráðandi politikarar um at vakna, so kemur javnaðarflokkurin í gjár við einum tíðindaskrivi, har tey, ístaðin fyri uppskot um her og nú átøk at hjálpa teimum, sum "mangla tak yvir høvdið", heita á landsstýrið um:
"at kalla grindaformennirnar saman í stundini", og at "bíða við at halda springarum til" .
Avgjørdir heilsufrøðingar
Tað er ikki tí at heilsufrøðingarnir eru ógreiðir, tvørturímóti. Tær skriva um hendan trupulleikan, sum tær siga:
"skríggjar til Himmals, men tey eru fá, sum hoyra skríggið"
Víðari skriva tær, at:
"alarmerandi nógvar familjur heilt einfalt mangla tak yvir høvdið, og tann støðan versnar í hvørjum"
"tær vitja dagliga húsvillar familjur"
"Tað er størsti sosiali trupulleikin í løtuni"
"familjurnar flyta í øgiliga ringar- og dýrar íbúðir"
Vánaligu íbúðirnar gera, at:
"tú fært børn, sum gerast sjúk... og sum ikki fáa hugsavna seg um bara at vera børn ella um tað at læra"
"børnini vita ikki um tey fáa eitt kamar"
"tey kunnu ikki bjóða vinfólkum heim við, plássið er ikki til tað
“tey vita ikki um tey skulu sova undir trappuni ella úti í gongini"
Men javnaðurin ynskir fund um springaradráp "í stundini"!
Jenis av Rana,
formaður Miðfloksins


text:
Erebos er eitt spæl, tað eygleiðir teg, tað tosar við teg, tað lønar tær, tað roynir teg, tað hóttir teg. Erebos hevur eittans endamál: tað ætlar at drepa
Í einum skúla í London verður eitt telduspæl sent runt – Erebos. Tann, ið spælir tað, sleppur ikki undan tí aftur. Og reglurnar eru ómetaliga strangar: Tann, ið spælir Erebos, hevur bert ein kjans. Leikarin má ikki tosa um tað og skal altíð spæla einsamallur. Og tann, ið brýtur reglurnar ella ikki loysir uppgávurnar til fulnar, verður blakaður út og sleppur ikki inn aftur.
Í Erebos rennur fiktión og veruleiki saman á óhugnaligan hátt: Uppgávurnar, ið spælið áleggur einum, skulu loysast í veruligu verðini.
Eisini Nick hevur eina sjúkliga trongd eftir at spæla Erebos – líka til spælið krevur, at hann skal drepa eitt fólk …
Aftur


text:
Fráboðanarskylda
Tá óhapp henda um borð á føroyskum skipi, skal skiparin ella reiðarin boða Sjóvinnustýrinum frá hesum skjótast til ber. Í sambandi við fráboðanina, skulu viðkomandi oyðubløð fyllast út og sendast Sjóvinnustýrinum:
Oyðublað PDF: Oyðublað Word: Deyðsfall - sjúka ella vanlukka
Oyðublað PDF: Oyðublað Word: Fólkaskaði
Oyðublað PDF: Oyðublað Word: Eldur umborð
Oyðublað PDF: Oyðublað Word: Far siglt á land
Oyðublað PDF: Oyðublað Word: Samanstoytur á sjónum
Vakttelefonin hjá Sjóvinnustýrinum hevur nr.: +298 333198
GG: Vakttelefonin skal ikki nýtast til umbønir viðvíkjandi manning, so sum sjóvinnubrøv ella viðurkenningarprógv. Slíkar umbønir verða avgreiddar í vanligari avgreiðslutíð hjá Sjóvinnustýrinum.
Meira um sjúku og vanlukkur.


text:
Brúgva- og maskintænasta
Vit mæla til, at tú søkir á online skipan okkara. Har sært tú greitt, hvørji krøv eru til títt sjóvinnubræv, og hvat tú skalt senda við. Viðgerðartíðin er eisini munandi styttri, um tú søkir online.
Tú kanst eisini útfylla eitt oyðublað og senda Sjóvinnustýrinum tað á telduposti fma@fma.fo ella við vanligum posti.
Oyðublað: Umsókn um vaktarhaldsprógv
Saman við umsóknini skal vera skjal frá skipara ella meistara, har váttað verður, at viðkomandi sjófólk hevur fingið røttu upplæringina.
Váttan frá skipara - Brúgvatænasta - Minimum Requirements
Váttan frá meistara - Maskintænasta - Minimum Requirements


text:
Leygardagin 7. apríl frá kl 13.00-16.00 hava vit Opið Hús á Gjáargarði, har tit fáa høvið til at síggja hvat vit hava at bjóða á Gjáargarði.
Kømur í høvuðsbygninginum, nýggju lonini omanfyri og í Byrgisstovu eru opin, so tit kunna síggja hvussu gestir búleikast á Gjáargarði. Gjáarkaffi við Gjónna verður
eisini opið leygardagin 7. apríl. Í høvuðsbygninginum bjóða vit sjálvtøkuborð við drekkivørum, umframt at livandi tónleikur verður.
Kl 14.00 hava vit eitt serligt kunningartiltak í Roykstovuni, har vit greiða frá hvat tað inniber at arbeiða á Gjáargarði og í føroysku ferðavinnuni sæð úr Gjógv. Á Gjáargarði hava vit spennandi størv til teirra, ið tíma at arbeiða í tænastuvinnuni og í ferðavinnuni. Okkum tørvar bæði starvsfólk at arbeiða fullatíð og í vaktarskipan.
At arbeiða á Gjáargarði er nakað serligt, uppgávurnar eru fjølbroyttar, gestirnir nógvir og ymiskir og tað hendir altíð okkurt spennandi. Av tí sama er tað gott um starvsfólkahópurin eisini er fjølbroyttur og ikki minst fyrikomandi og arbeiðssom. Alt hetta og mangt annað fara vit at tosa nógv meira um leygardagin 7. apríl, so kom framvið, tað verður óformelt og tú kanst hitta bæði verandi starvsfólk og møguliga komandi starvsfelagar eisini.
Opið Hús er fyri øll.
So kom til Gjáar og vitja okkum; um tú ert forvitin um starv á Gjáargarði, um tú ert samstarvsfelagið, um tú bara ert forvitin um Gjáargarð og hvat vit hava at bjóða, um tú ert frá nær ella fjar, vit gleða okkum at síggja tykkum øll.


text:
Fíggjarligur stuðul
Krabbameinsfelagið hevur tveir grunnar har til ber at søkja um fíggjarligan stuðul.
Hjálpigrunnurin hjá Krabbameinsfelagnum
Hjálpigrunnurin hjá Krabbameinsfelagnum verður stjórnaður av einari 3-manna nevnd. Formaðurin í Krabbameinsfelagnum er fastur limur og ein av nevndarlimunum skal verða lækni. Krabbameinssjúklingar kunnu fáa fíggjarligan stuðul úr Hjálpargrunninum hjá felagnum, um peningur er tøkur í grunninum. Stuðulin verður veittur eina ferð til fólk, ið eru fastbúgvandi í Føroyum og sum hava verið í viðgerð seinastu tvey árini.
Team Rynkeby Føroyar Grunnurin hjá Krabbameinsfelagnum
Barnakrabbi er ein álvarslig sjúka. Men viðgerðarmøguleikarnir eru batnaðir seinnu árini, so umleið 80 prosent av teimum børnum, ið fáa staðfest krabbamein, yvirliva.
Summi børn, sum liva við sjúkuni, liva restina av lívinum við fylgjunum av viðgerðini. Nøkur verða lívsør, onnur missa limir, nøkur fáa so álvarsligan heilaskaða, at tey fara ongantíð at kunna liva eitt vanligt lív.
Tann ovurstóra avbjóðingin í at basa sjúkuni er, at barnakrabbi er ikki sum krabbi hjá vaksnum. Í roynd og veru vita granskarar ikki, hví børn fáa krabbamein. Tørvur er á miðvísum granskingararbeiði í barnakrabba, fyri at menna betri og mildari viðgerðarhættir, so børnini ikki einans yvirliva - men kunnu liva eitt vanligt lív.
Øll børn í føroyum sum fáa staðfest krabbamein skulu av landinum til viðgerð. Hetta kann gerast ein stórur fíggjarligur smeitur fyri alla familjuna. Til ber hjá familjum at krabbameinsraktum børnum at søkja um fíggjarligan stuðul úr Tema Rynkeby Føroyar Grunninum hjá Krabbameinsfelanugm.


text:
Loyndamálið hjá Gudmundi er triðja í røðini um Gudmund. Rithøvundurin hevur fingið nógvar prísir fyri bøkurnar um Gudmund, m.a. norska Brageprisen og italska Bologna Ragazzi Award.
Ummælarar eru á einum máli um, at bøkurnar hjá Stian Hole kunnu roknast upp í modernaðu norðurlendsku barnabókaklassikarnar.
Bókin er um Gudmund, sum eitt summarið hittir tvíburagentuna Jóhannu.
Jóhanna vísir Gudmundi á eitt loyndarmál í skóginum. Tað verður loyniliga staðið hjá teimum báðum í skóginum og saman vitja tey staðið nærum hvønn dag og lata hugin reika.
Aftur


text:
- Tíðindi, mentan og ítróttur
Laksamarknaðurin: Útboðið veksur, prísurin minkar
Bakkafrost hevði 252 mió, kr. í rakstrarúrsliti í triðja ársfjórðingi.
Tað eru nakrar fáar milliónir minni enn í fjør.
Nettoskuldin hjá Bakkafrosti var 356 mió. kr. tann 31.oktober, og tá hevði felagið 933 mió. kr. í ótroyttum kredittum.
Laksaprísurin hevur verið methøgur síðani 2016.
Men, sum væntað, lækkaði laksaprísurin í triðja ársfjórðingi, tí útboðið av laksi vaks.
Seinastu greiningarnar hjá Kontali Analyse meta, at útboðið av laksi veksur tvey prosent í 2017 og sjey-átta prosent í 2018.
Tað minkaði seks prosent í fjør, sigur Bakkafrost í morgun.
Laksalúsin argar
Havsbrún fer at selja 80.000 tons av laksafóðri í ár, sum eru 5.000 tons minni enn mett.
Metingin um næsta ár er 85.000 tons.
Deildin, sum ger lidnar vørur, hevði bara fýra milliónir krónur í halli í triðja ársfjórðingi. Hallið var 47 mió. kr. í triðja ársfjórðingi í fjør.
Laksalúsin gav Bakkafrosti størri trupulleikar í ár enn í fjør, tí tær vóru fleiri í ár.
Hetta ger helst, at nakað av laksi, sum skuldi takast í verandi ársfjórðingi, verður ikki tikin fyrr enn eftir nýggjár.
Bakkafrost ger nógvar íløgur, millum annað verða 40 mió. kr. brúktar í Vági til at dagføra kryvjingina har.
Sí eisini


text:
Uppgávur hjá Lestrarskrivstovuni
Í høvuðsheitum
Uppgávurnar, ið Lestrarskrivstovan hevur sum endamál at røkja, eru býttar í niðanfyristandandi høvuðsøki:
- At samstarva við aðrar deildir á Setrinum um fyrisiting av økjum, sum hava beinleiðis við viðurskifti hjá umsøkjarum og lesandi at gera, og at menna fyrisitingarligu mannagongdirnar á hesum økjum fyri at gera tær smidligari.
- At samskipa vegleiðingina á Setrinum og menna ymisk amboð og tænastur, sum tryggja, at brúkarar Setursins fáa hóskandi hjálp og kunning um viðkomandi lestrarviðurskifti.
- At reka heimasíðu og intranetið Innanseturs hjá Fróðskaparsetrið Føroya.
- At marknaðarføra og kunna um útbúgvingar og gransking á Setrinum.
- At kunna og vegleiða um møguleikar fyri lestri heima og uttanlands (her undir skiftislestri) og um stuðulsmøguleikar til tess.
- At veita viðkomandi ráðgeving og stuðul til ovastu leiðsluna og onnur á Setrinum – her undir um altjóða útbúgvingarpolitikk, góðskutryggingaramboð og mannagongdir, at savna inn hagtøl og gera kanningar, umframt loysa ymiskar samskiftis- og umsitingaruppgávur, sum hava við lesandi at gera.
- At reka tænastudepil fyri granskarar (EURAXESS)


text:
Altjóða ráðstevna um tjóðskaparligan sjálvsavgerðarrætt hevur verið í Norðurlandahúsinum seinnapartin. Tjóðveldi skipaði fyri tiltakinum, og tríggir altjóða politikkarar ið stríðast fyri loysing vóru gestir.
Tann mest kendi var Carles Puigdemont. Fyrrverandi katalónski forsetin, ið nú er í politiskari útlegd hevði eina framløga, har hann greiddi frá katalanska loysingarstríðnum. Puigdemont legði dent á, at konstruktivir dialogur ímillum partarnar var lykilin.
Magni Arge leiddi ráðstevuna, og legði út við at greiða frá og hugleiða um tjóðskaparligan sjálvsavgerarætt í 20 øld. Síðani kom Høgni Hoydal á pallin. Hann legði fram og hugleiddi um rættarligu og politisku støðuna hjá Føroyum ígøgnum søguna og í framtíðini.
Fyrsti útlendski gesturin var Kenneth J. J. Gibson, ið er skotskur parlamentlimur frá Scotish National Party sum arbeiðir fyri loysing frá Bretlandi. Hann greiddi frá avleiðingunum av Brexit og vaksandi undirtøkuni fyri loysing, ið var komin harav.
Daniel Goa úr Ný Kaledónia slapp síðani framat. Lítla oyggjalandið í Oceania hevur fólkaatkvøða i um loysing frá Frakland um 23 dagar, og loysingarleiðarin greiddi millum annað frá hví og hvussu Kaledónia vil loysa.


text:
Býráðsfundur 27. september 2018 (í skúlanum á Skála)
Býráðslimir: Tórbjørn Jacobsen, Terje B. Vestergaard, Helgi Lamhauge Petersen, Hans Jákup Johannesen, Etly Nord Højgaard, Kári Egholm Jacobsen, Jonhard Danielsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum
Varalimir: Elnar Rasmussen
Ikki møtt: Jonhard Danielsen
87/18: Umsókn um byggiloyvi til seyðahús í Elduvík
M. Samuelsen søkir um loyvi at flyta eitt hús 4x11m úr Funningsfirði til matr. nr. 11a í Elduvík, at nýta til landbúnaðarendamál. Sambært býarplaninum er B34 bústaðarøki fram við vegnum, har nøkur sethús og summarhús liggja. Tekniska deild mælir til at játta byggiloyvi.
- Byggi- og býarskipanarnevndin mælir til at játta byggiloyvi til at seta húsið á matr. nr. 11a í Elduvík.
-Býráðið hevur á fundi 27/9-2018 samtykt at taka undir við tilmælinum frá Byggi- og býarskipanarnevndini.
88/18: Umsókn um grundstykki í Funningsfirði
Súsanna og Lars Kirkegaard søkja um at keypa matr. nr. 110 í Funningsfirði at byggja sethús á, treytað av, at økið har grundstykkið liggur, verður broytt frá E1-innangarðsøki landbúnaðarøki til sethúsaøki.
Tekniska deild mælir til at býarplanurin verður broyttur soleiðis, at B46 økið verður víðka til eisini at umfata matr. nr. 110 og at stykkið verður selt umsøkjarunum treytað av at broytingin av býarplaninum verður góðkend.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 27/9-2018 samtykt at taka undir við tilmælinum frá Byggi- og býarskipanarnevndini.
89/18: Umsókn um grundstykki á Skipanesi
Joan og Árni Skibenæs søkja um at keypa part av matr. nr. 9b á Skipanesi til sethúsabygging og partvís sum jarðarstykki.
Ummæli frá Teknisku deild: Øki sum søkt verður um, er ikki matrikulerað til grundstykkir, men liggur sum framhald av útstykkingini Sólteigur og er í býarplaninum B-bústaðarøki. Tey ynskja 600 m2 til grundstykki og restina til jarðarbrúk.
-Byggi- og býarskipanarnevndin mælir til at játta umsóknini.
-Býráðið hevur á fundi 27/9-2018 samtykt at taka undir við tilmælinum frá Byggi- og býarskipanarnevndini.
90/18: Umsókn um byggiloyvi í Søldarfirði
T. Rasmussen søkir um undantaksloyvi at byggja nærri marki enn 2,5 m og eitt sindur hægri enn byggisamtyktin loyvir. Ætlanin er at byggja oman á verandi bilhús, sum er bygt á stykkinum.
Ummæli frá Teknisku deild: Av tí at bilhúsið sum frammanundan er bygt á stykkið, er so óvanliga høgt, verða sethúsini eisini eitt sindur hægri enn mest loyvda hædd. Tekniska deild mælir til at játta byggiloyvi.
-Byggi- og býarskipanarnevndin mælir til at ganga umsóknini á møti.
-Býráðið hevur á fundi 27/9-2018 samtykt at taka undir við tilmælinum frá Byggi- og býarskipanarnevndini.
91/18: Umsókn um grundstykki til íbúðir á Norðurhædd í Saltangará
A. Knudsen søkir um loyvi at keypa matr. nr. 138t til at byggja eitt tvíhús á við íbúð í kjallara og stovuhædd.
Ummæli frá Teknisku deild: Samb. Ásetingunum fyri B1-B9 bústaðarøkini, skal grundstykki til tvíhús ikki verða minni enn 250 m2 og parkeringskrøvini til íbúðir er 1,5 pr. íbúð. Ætlanin er at planera eitt sindur meira av grundstykkinum, so pláss verður at parkera 8 bilar. Tekniska deild mælir til at játta byggiloyvi.
-Byggi- og býarskipanarnevndin mælir til at játta umsóknini.
-Býráðið hevur á fundi 27/9-2018 samtykt at taka undir við tilmælinum frá Byggi- og býarskipanarnevndini.
92/18: Útlutan av grundstykkjum í Leitinum, Saltangará
Í samband við ásetan av grundstykkjaprísinum í nýggju útstykkinum í Leitinum, varð avgjørt, at eitt gjald skuldi ásetast fyri hvørt grundstykki fyri felags facilitetir í útstykkingini.
-Byggi- og býarskipanarnevndin mælir til, at kostnaðurin fyri felags hentleikar í útstykkingini verður settur til 20.000 kr. fyri hvørt grundstykki. Eisini varð, at tey 39 grundstykkini í 1. byggistigi verða útlutað fyrst.
-Býráðið hevur á fundi 27/9-2018 samtykt at taka undir við tilmælinum frá Byggi- og býarskipanarnevndini.
93/18 Fíggjarætlanin fyri 2019 fyri Økistænastuna Roðin.
Fíggjarætlanin fyri Roðan fyri 2019 er , av hesum er parturin hjá Runavíkar kommunu 44,7 mió. kr., sum svarar til ein vøkstur uppá 3,056 mió. kr..
-Fíggjarnevndin mælir til at góðkenna uppskotið til fíggjarætlan fyri Roðan fyri 2019.
Býráðið hevur á fundi 27/9-2018 samtykt at taka undir við fíggjarnevndini.
94/18 Eykajáttan til keyp av nýggjum bussi til Økistænastuna Roðan.
Bussurin hjá Roðanum er gamal og neyðugt er at skifta hann út og heitir stýrið fyri Roðan á kommunurnar um at veita eykajáttan til keyp av nýggjum bussi í hesum fíggjarárinum.
Parturin hjá Runavíkar kommunu er 268t kr.
-Fíggjarnevndin mælir til at veita Roðanum eina eykajáttan áljóðandi 268t kr. til keyp av nýggjum bussi og har umframt eina eykajáttan til regulering av gjaldinum fyri 2018 áljóðandi kr. 168t kr.
-Býráðið hevur á fundi 27/9-2018 samtykt at taka undir við tilmælinum frá fíggjarnevndini.
95/18: 2. viðgerð av eykajáttan til asfaltering av havnarlagnum við Mest á Skála
P/F Mest vísir á, at økið sum tey leiga frá kommununi, tørvar ábøtur fyri at trukkar og stakkari kunnu koyra trykt á økinum. Tekniska deild mælir til at arbeiðið verður gjørt.
-Byggi- og býarskipanarnevndin mælir til at taka undir við tilmælinum frá Teknisku deild og at málið verður beint í fíggjarnevndina at finna fígging til arbeiðið.
-Fíggjarnevndin mælir til at veita eina eykajáttan áljóðandi 420t. kr. til arbeiðið.
-Býráðið hevur á fundi 6/9-2018 samtykt at taka undir við tilmælinum frá Byggi- og býarskipanarnevndini og fíggjarnevndini.
-Býráðið hevur á fundi 27/9-2018, við 2. viðgerð, samtykt at taka undir við tilmælinum frá Byggi- og býarskipanarnevndini og fíggjarnevndini.
96/18: 2. viðgerð av eykajáttan til nýggja rampu norðanfyri oljukajina
Býráðið hevur samtykt at víðka havnarlagið og gera rampu norðanfyri oljukajina við gróti frá Eysturoyartunnlinum. Tekniska deild mælir til at veita eykajáttan áljóðandi 500t. kr. til projektering av rampu og avseta pening á komandi fíggjarætlan til útbyggingina.
-Vinnu- og havnarnevndin tekur undir við tilmælinum frá Teknisku deild og heitir á fíggjarnevndina um at veita eina eykajáttan áljóðandi 500t. kr.
-Fíggjarnevndin mælir til at taka undir við tilmælinum frá Vinnu- og havnarnevndini og at veita eina eykajáttan áljóðandi kr. 500t. kr. til projektering av arbeiðinum.
-Býráðið hevur á fundi 6/9-2018 samtykt at taka undir við tilmælinum frá Vinnu- og havnarnevndini og fíggjarnevndini.
-Býráðið hevur á fundi 27/9-2018, við 2. viðgerð, samtykt at taka undir við tilmælinum frá Vinnu- og havnarnevndini og fíggjarnevndini.
97/18 VIND v/H.P.Ellingsgaard søkir um byggiloyvi til íbúðir á Norðurhædd.
Í verkætlanini hjá VIND skulu byggjast 10 íbúðir á 3 grundstykkir á Norðurhædd.
Av tí at nýtingarstigið er ov høgt og carport er nærri vegnum enn byggisamtyktin sigur, varð uppskotið hjá VIND sent til grannahoyring og komu tvær viðmerkingar til ætlanina.
-Byggi- og býarskipanarnevndin mælir til, at byggiharrin kemur við tekning, frágreiðing viðv. skipan og girðing av byggiplássinum og eini tíðarætlan fyri byggingina. Nevndin tekur undir við tilmælinum um at flyta skrúrar og veggir 1,5m frá marki til veg. Tískil verður frástøðan 4,7m frá vegi.
-Býráðið hevur á fundi 27/9-2018 samtykt at taka undir við tilmælinum frá Byggi- og býarskipanarnevndini.


text:
Mannagongdir
Avtalur
Tað er av stórum týdningi at starvsfólkini við Kráir fáa boð frá foreldrunum um børnini skulu heim við hvørjum øðrum ella onkur annar enn foreldrini avheinta tey. Ring og boða frá, send SMS, t-post ella gev barninum seðil við.
Blæður
Vøggustovubørnini fáa blæður frá stovninum, barnagarðsbørn skulu sjálvi hava blæður við.
Fastir frídagar
Við Kráir hevur stongt hesar dagar: umframt leygar/-sunnu og halgidagar: jólaaftan, nýggjársaftan, flaggdagin, Grundlógardagin aftaná kl. 12.00, Ólavsøkuaftan aftaná kl 12.00, Ólavsøkudag, páskaaftan og hvítusunnuaftan.
Frípláss
Møguligt er at søkja um frípláss. Umsóknarbløð fáast við at venda sær til Sunda kommunu ella á www.sunda.fo
Umsóknarfreistin til fríplass er 31/7 á hvørjum árið og vit skula minna á, at søkjast skal hvørt ár og ikki ber til at søkja afturvirkandi....
Frítíðarskúli/Skúli
Mannagongdin viðv. ferðing millum skúlan og Margáir er tann, at starvsfólk frá Margáum fer yvir í skúlan eftir 1. flokki. Annar og triðji flokkur ganga sjálvi frá skúlanum yvir til Margáir um onnur avtala ikki er gjørd.
Foreldraráð
- Paula Eikhólm formaður
- Martina í Dali næstformaður
- Haraldur S. Hansen skrivari
- Janus í Dali
- Kim Poulsen
- Theodor Solbak
Foreldrafundir
Minst eina ferð um árið verða foreldrini boðin til fundar. Um tit ynskja eina viðtalu, eru tit vælkomin til at avtala tað við starvsfólkið.
Flaggstong
Vit hava flaggstong og flagga tá ið onkur í húsinum hevur føðingardag.
Føðingardagar
Vinarliga tosi við starvsfólkið á stovuni um, hvussu tit vilja hava, at føðingardagurin hjá tykkara barnið skal haldast her við Kráir.
Við Kráir hevur føðingardag 18. Novembur.
Góðan morgun
Tað er av stórum týdningi at foreldur koma inn við barninum at siga góðan morgun og siga farvæl við starvsfólkini áðrenn fari verður heim. Minnist til at siga farvæl við barn tykkara áðrenn tit fara, skjótt og gott.
Heilivágur
Ikki er loyvt hjá starvsfólkið at geva børnum heilivág, heldur ikki pensilin! Uttan í lívsneyðugum førum og í tí førinum skal læknaváttan fylgja við.
Heimasíðan
Hjá okkum eitur: krair.fo har eru børn og foreldur vælkomin at skriva til okkara og annars fylgja við hvat hendir við Kráir.
Jól
Fyrst í desembur verður eitt blað givið út, sum kallast: Kráarjól. Í blaðnum stendur alt sum kemur at ganga fyri seg við Kráir í Desembur.
Kostnaður
Fyri pláss við Kráir sæst á www.sunda.fo
Klokkan 10.00
Byrja aktivitetirnir við Kráir og er tað umráðandi at børnini eru her til ásettu tíð. Um ikki, so skulu foreldur vænta at vit eru farin frá húsum og sjálvi finna okkum á nýggja staðnum.
Klæðir
Navn skal á øll klæðir. Tvey sett av hóskandi klæðum skulu altíð vera á plássinum.
Kostur
Við Kráir bjóðar morgunmat til kl. 9.00Vit eta matpakka uml kl. 12.00 og millummála um 14.30 – 15.00
Leikur
Børnini kunnu fegin hava leikur við á stovnin, men tað er uppá egnu ábyrgd. Um leikur, sum barnið eigur, brotna ella hvørva, hevur stovnurin onga ábyrgd av hesum.
Næmingar
Vit taka fegin ímóti næmingum frá hægri lærustovnum, bæði frá inn og útland. Eisini taka vit næmingar frá øðrum skúlum so sum fólkaskúlanum.
Ráðleggingardagar
Stongt er tveir ráðleggingardagar um árið.
Ringja
Ikki ber til hjá børnunum at ringja uttan at avtala er gjørd við foreldur.
Runa
Vit við Kráir, ganga øll inn fyri runu.
Samling
Vit hava samling flestu dagar, vit syngja, dansa og siga søgur, og ofta fríggjadag hittast vit til felags samling í køkinum.
Sjúka
Um barnið er sjúkt og ikki kann fylgja einum gerandisdegi kann tað ikki koma á stovn. Sigi frá um barni er sjúkt.
SÓL SÓL SÓL
Sóldagar smyrja foreldrini børnini inn við sólkrem, áðrenn børnini koma til okkara, vit smyrja tey aftur seinnapartin.
Summarfrítið
Dagstovnurin við Kráir er stongdur hesar vikur í 2016 : 28 - 29 – 30 – 31 vegna summarfrí.
Sunda Kommuna skipar fyri summarferiuansing. Stovnarnir í kommununi hava opið uppá skift. Kráir eigur summarferiuansingina summarið 2016.
Spæliplássið
Vit ynskja at spæliplássið hjá okkum skal vera stimbrandi, mennandi og ikki minst stuttligt at vera í.
Tilmelding
Tagnaðaskylda
Starvsfólkið við Kráir skrivar undir tagnaðarskylduna við starvsetan, og heldur tagnaðarskyldan ikki uppat við uppsøgn.
Telefon
Við Kráir hevur hesi tlf nr:
Skrivstovan 407230
Liljuperla 297232
Smæruperla 297233
Sóljuperla 737234
Hanna 297235
Við Margáir 297236
Teldupostur krair@sunda.fo
Trygging
Spyrji tryggingarfelag tykkara hvussu tykkara barn er tryggja meðan tað er á dagstovni.
Úrmelding
Tá barnið verður úrmelda er uppsagnartíðin tveir mánaðir frá 1. í mánaðinum.
Upphangstalvur
Umráðandi er at hyggja á upphangstalvurnar hvønn dag. - leggi til merkis at vit hava fingið ein nýggja stóra upphangstalvu í køkinum, sum vit fara at læra okkum at brúka.


text:
Kiran Jóanesarson
19.12.2014 - 21:59
> Vinna & Tøkni > Fiskivinna
Skeljabáturin Norðheim av Oyri er bestur av skeljabátunum higartil í ár. Tað vísur nýggjasta dagføringini av yvirlitinum hjá Vørn.
Sambært yvirlitinum hjá Vørn hevur Norðheim fiskað fyri 5,6 milliónir krónur higartil í ár. Norðheim er í løtuni til fiskiskap eystanfyri Føroyar, og tí kann væntast at tølini hjá Norðheim fara at hækka.
Varðborg er hin skeljabáturin í føroyska flotanum og liggur tí niðast á yvirlitinum hjá Vørn.
Sambært yvirlitinum hevur Varðborg fiskað fyri 1,9 mill krónur higartil í ár.
Veiðuvirði hjá teimum báðum skeljabátunum higartil í 2014:
Norðheim: 5.641.641 krónur.
Varðborg: 1.935.992 krónur.


text:
Óljóð frá skipum í Kollafirði skjótt søga
Tórshavnar havn arbeiðir við eini slóðbrótandi verkætlan. Ætlanin er at seta eina varandi streymloysn upp á havnarlagnum í Kollafirði, sum ger, at eisini stór skip fáa landstreym, tá ið tey liggja við bryggju. Hetta verður fyrsta stað í Føroyum, har hesin møguleiki stendur stórum skipum í boði.
Tá ið skipanin er komin, fara stóru skipini at sløkkja ljósmotorin. Dálkandi tungolja verður skift út við reina grøna orku, sum verður framleidd í Føroyum. Samstundis fer ljóðdálkingin í økinum í søguna.
- Vit hava sett okkum fyri at taka týðandi stig soleiðis, at Tórshavnar kommuna verður ein grønari kommuna. Henda skipanin til stóru skipini er ein sera spennandi loysn, sum eisini fer at loysa seg fíggjarliga hjá skipunum, sigur Bogi Andreasen, formaður í vinnunevndini.
Tórshavnar kommuna hevur orðað ein greiðan umhvørvispolitikk, sum raðfestir grøna orku høgt. Nýggja loysnin í Kollafirði sampakkar væl við málini hjá kommununi um at fáa eitt reinari umhvørvi.
Í løtuni arbeiðir Tórshavnar kommuna saman við SEV um at finna røttu loysnina, sum riggar til føroyska veðurlagið og lýkur øll altjóða krøv. SEV hevur sum mál at gera Føroyar grønar burturav í 2030. Samstundis vita vit, at ein triðingur av føroyska koltvíiltuútlátinum stavar frá skipunum. At tey í framtíðini kunnu nýta grøna orku, tá ið tey liggja við bryggju, førkar eisini skipini fram ímóti eini grønari framtíð, sum eisini loysir seg fíggjarliga.
Uttanlands er tað vanligt, at stór skip nýta grønar loysnir heldur enn tungolju, tá ið tey liggja við bryggju. Nýggja skipanin við landstreymi í Kollafirði til stór skip verður hin fyrsta av sínum slag í Føroyum.
Kelda: in.fo


text:
Orð: Lars K. Vig
Týtt: Petur Jacob Sigvardsen
Viðmerking: Týddur um jólahalguna 1978.
1. Innast í sál eg ein longsul beri:
leið tú meg nærri at tær!
Harri, tú lat meg í stríðnum sjá
arvin, sum tú goymir mær.
Syndin meg nívir og Sátan tølir
– leikar sítt friðleysa lag;
men, tøkk, at eg seta kann byrðina av
– inni við krossins træ.
2. Stríðið eg kenni og svárar stundir,
stúran og ivan í mær.
Tá koma Frelsarans orð til mín:
náðin er nóg mikið tær!
Skuldin er strikað og syndin kvittað
– rikin sum roykur avstað.
Ja, takk, at tú gavst mær eitt hvíldarstað
– inni við krossins træ.
3. Tá ið mín Jesus á krossi doyði,
doyði hann við fyri meg.
Hann vil so fegin, at tú í dag
stígur á himmalsins veg.
Ogn tín tann æviga frelsa er,
– bert tú teg boyggir í dag.
Og tá skal tín útmødda sál finna frið
– inni við krossins træ.


text:
Livar Nysted í Eik18-08-2011
Ókeypis fyrilestur við Livari Nysted verður á deildini hjá Eik í Klaksvík hóskvøldið kl. 19.00. Fólk fáa høvi at síggja myndir og filmssýningar frá spennandi túrinum hjá Livari í fjør
Eik høvuðsstuðul hjá Føroya Sjómannadegi18-08-2011
Aftur í ár er Eik høvuðsstuðul hjá Føroya Sjómannadegi. Tiltakið verður í Klaksvík í døgunum 18. - 21. august
Pisudagar 201101-08-2011
Bústaður, SU, arbeiði, Føroyafrádráttur, NemKonta, lestrarkredittur, nýggir vinir, nýtt mál – Nógv er at hugsa um, tá tú fert uttanlands at lesa. Fá svar uppá tínar spurningar á Pisudøgunum 2011!
Broytt ómaksgjøld í Eik27-07-2011
Tann 1. september 2011 verða onkur av ómaksgjøldunum á tænastum hjá Eik broytt. Somuleiðis koma í gildi nýggj ómaksgjøld á nøkrum tænastum, sum higartil hava verið ókeypis. T.d. fer kostnaður nú at verða lagdur á saldufyrispurningar umvegis telefon og útgjald við kassan
Kundaráðgevingin í miðbýnum flutt Yvir við Strond14-07-2011
Framyvir verður øll kundaráðgeving í Havn í høvuðssætinum Yviri við strond 2. Kundaráðgevarar á deildini í Sverrisgøtu í miðbýnum eru longu fluttir, meðan kundaráðgevarar á deildini í Hornabø flyta tann 5. september 2011. Øll avgreiðsla við kassan verður tó framvegis á deildini í miðbýnum.


text:
21.09.2018 (11:40)
Apotekar til Norðoya Apotek
Vit sóknast eftir einum nýskapandi og dugnaligum apotekara at standa á odda fyri Norðoya Apoteki.
Starvið
Apotekarin er ovasti leiðari á Norðoya Apoteki og hevur ábyrgdina av dagliga rakstrinum og menningini av apotekinum. Apotekarin skal tryggja at kundarnir fáa best møguliga tænastu, og at tænasturnar á heilivágsøkinum støðugt verða mentar í mun til tørvin í samfelagnum. Harumframt skal apotekarin tryggja at bygnaður og góðska eru í samsvari við nútíðar krøv. Apotekarin verður sjálv/ur í stóran mun við til at skapa starvið, eins og at skipa menningina av Norðoya Apoteki í samráð við stjórnina í apoteksverkinum.
Høvuðsuppgávurnar hjá apotekaranum eru m.a. at:
- verða ovasti leiðari á Norðoya Apoteki, og at verða bindilið millum landsapotekaran og starvsfólk á Norðoya Apoteki
- menna apoteksverkið við at luttaka aktivt í stjórnararbeiði
- ráðgeva landsapotekaranum o.ø., og vegleiða í spurningum innan heilivágsøkið
- hava ábyrgdina av fíggjarætlanini fyri Norðoya Apotek, og tryggja at hon verða hildin gjøgnum eina skilagóða raðfesting og stýring
- fremja skilagott samstarv og samskifti við landsapotekaran, stjórnina, starvsfólk og aðrar áhugabólkar innan heilivágsøkið
- tryggja at Norðoya Apotek hevur eitt vælvirkandi leiðslutoymi, sum tekur neyðugar avgerðir
- ganga á odda, soleiðis at Norðoya Apotek frameftir verður í fremstu røð í øllum viðkomandi viðurskiftum innan heilivágsøkið
- apotekarin skal í samráð við landsapotekarin seta tíð av til stjórnararbeiði.
Førleikakrøv
Krav til umsøkjaran: (samb. apotekslógini §7, stk 1 og 2)
Hevur staðið danskt farmaceutiskt kandidatprógv ella líkt prógv, sum er góðkent at lúka sáttmála við onnur lond. Og í starvi frammanundan vorðin skikkaður til at standa fyri rakstrinum av apoteki.
Vit vænta okkum at tú m.a.:
- hevur leiðsluroyndir frá tí almenna og/ella privata arbeiðsmarknaðinum
- við tínum leiðsluhátti skapar góðan trivnað og mennir leiðarar, starvsfólk og Norðoya Apotek sum heild
- dugir at síggja heildina, og ert sinnað/ur at gera neyðugar broytingar, sum geva meining fyri Norðoya Apotek og Apoteksverkið sum heild
- ert tænastusinnað/ur, fyrikomandi og hevur góð evni og vilja til at samstarva
- ert sjónlig/ur á Norðoya Apoteki og dugir væl at lýsa sjónarmið fyri øðrum
- ert strukturerað/ur, hevur skil fyri fíggjarstýring og góð evni at taka avgerðir, loysa ósemjur, raðfesta og fremja ætlanir í verki
- hevur góð samskiftisevni í skrift og talu
- hevur áhuga í og vitan um heilsuverkið sum heild
Setanar- og lønartreytir
Starvið verður lønt sambært sáttmála millum Fíggjarmálaráðið og Pharmadanmark. Næsti fyrisetti er landsapotekarin, og tann ið settur verður, skal kunna tola broytingar í starvinum, bæði í starvsinnihaldi og vavi.
Um tú ynskir fleiri upplýsingar um starvið, kanst tú venda tær til Hjalta Gunnarstein, landsapotekara á tlf.: 355200 ella við at senda ein teldupost til: landsapotekarin(at)apotek.fo. Víst verður eisini til heimasíðuna hjá Apoteksverkinum: www.apotek.fo.
Umsókn
Umsókn við prógvum, c.v. og øðrum viðkomandi skjølum skal stílast til:
Landsapotekarin
Staravegur 15
FO-100 Tórshavn
og sendast við telduposti til: landsapotekarin(at)apotek.fo.
Umsóknin skal verða landsapotekaranum í hendi í seinasta lagi mánadagin 22. oktober 2018 kl. 12:00. Ætlanin er, at starvið verður sett frá 1. desember 2018, ella eftir nærri avtalu.
Síðufótur
Høvuðsvirksemi hjá Norðoya Apoteki er í Klaksvík og Norðoyggjum. Apotekið er harumframt sjúkrahúsapotek og veitir sjúkrahúsunum heilivág og tænastur. Umframt at selja heilivág selur apotekið ein hóp av merkivørum og aðrar heilsubótarvørur. Á Norðoya Apoteki starvast 14 fólk.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Snorri Brend
09.01.2014 - 20:45
Í eina tíð hevur verið arbeitt við at fáa eitt triðja prestagjald í fólkaríkasta økinum í landinum – Suðurstreymoy.
Støðan í dag er hon, at hetta økið er býtt sundur í tvinnanda prestagjøld: Suðurstreymoyar vestara prestagjald við høvuðssæti í Vesturkirkjuni, og í Suðurstreymoyar eystara prestagjald við høvuðssæti í Dómkirkjuni.
Markið millum hesi bæði prestagjøldini er Tróndargøta, Varðagøta og Villingardalsvegur.
Men nú er komið so langt, at tað triðja prestagjaldið kann verða skipað í økinum í næstum.
Í eini heilsan á heimasíðuni hjá Fólkakirkjuni fegnast Jógvan Fríðrikson um, at lunnar nú eru lagdir undir tað, sum í framtíðini fer at eita Suðurstreymoyar norðara prestagjald.
Hetta prestagjaldið fer at fevna um kirkjurnar í Hoyvík og í Kaldbak, sum nú verða savnaðar í einum og sama prestagjaldi, meðan Dómkirkjan og Nólsoyar kirkja framvegis verða í tí eystara prestagjaldinum.
Les eisini:
Hoyvíkar kirkja: Fingið nýggjan messuakul sum gávu


text:
Sosialistisk Ung: Gevið fakfeløgunum tenninar aftur
Nú lønarsamráðingar aftur eru á arbeiðsmarknaðinum, heita Sosialistisk Ung á sa...
Allir nýføðingar skulu kannast fyri cystiska fibrosu
Við at kanna allar nýføðingar fyri cystiska fibrosu ber til at finna sjúkuna fy...
Sosialistisk Ung: Gevið fakfeløgunum tenninar aftur
Nú lønarsamráðingar aftur eru á arbeiðsmarknaðinum, heita Sosialistisk Ung á sa...
Tann ferðandi ambassadørurin
“Eg taki tað, sum tað kemur.” Orðini koma spakmælt frá Stanley Samuelsen, tá v...


text:
Niels Petersen
13.12.2016 - 20:25
Kendi svenski dansibands- og countrybólkurin Fernandoz verður millum høvuðsnøvnini á Dansibandsfestivalinum í Vági, sum verður í døgunum 05. og 06. mai 2017. Hetta kunngerð festivalurin á vanga sínum á Facebook.
Fernandoz vórðu stovnaðir í 1991 og hevur sostatt heili 25 ár á baki. Hesi 25 árini hevur bólkurin ferðast runt til festivalar og konsertir í Norðurlondum og aðrastaðni við. Og hevur givið út eina røð av fløgum og fingið eina røð av medaljum á Svensktoppen.
Fernandoz er mannaður við:
Anders Nordlund, sang og gittar og bass
Kevin B. Nordlund, sang og keyboard
Kalle Werner, saxefon og gittar
Thomas Wikström, trummur


text:
barn við Juda. Søgan um Tamar stendur í 1. Mósebók kap.38. Amerikanski rithøvundurin, Francine Rivers, hevur skrivað bókina. Hon hevur ognað teimum bókina, “ið eru misnýtt og nýtt, og leingjast eftir rættvísi.” Og um Tamar sigur hon: “Menn, ið vildu ráða yvir framtíð hennara, sviku hana, men hon bardist fyri rættinum at trúgva á ein Gud, sum elskaði hana.” Páll á Lakjuni hevur týtt bókina til føroyskt. Hon er at fáa í bókabúðunum ella á forlagnum “Leirkerinum” í Gøtu (tlf. 441093). Bókin er prentað á Føroyaprenti og kostar 200 kr. Andaktsstykkið er við Tóru við Keldu, har yvirskrivtin er "Trúfastur líka til endan", sum Ólavur Niclasen hevur umsett."
Vertumr: Tór Arni Samuelsen
Um tú vilt taka sendingina niður, so høgraklikka slóðina og vel "Save link as…" ella "Gem destination som…"


text:
-Fyrri gesturin er Sólborg Joensen, Skálafirði. Vit hoyra m.a. um uppvøkstur í Kolbeinagjógv, um ungdómsárini og tá hon møtti manninum, verður gift og børnini koma. Eisini um tíðina á Sjómansheiminum í Føroyingahavnini í Grønlandi og um tíðina aftaná, tá hon hevði átti sítt fyrsta barn og gjørdist sjúk. Sólborg fekk boðið viðger, men tók ikki av. Læknarnir mettu at viðgerðin ikki kundi lekja, men “einans” linna sjúkuna. Hon vildi leggja hetta fram fyri sín himmalska lækna. Sólborg upplivdi grøðing, uttan medicinska viðgerð.
-Síðani er John Kári Jacobsen, Hvannasund, gestur. Hann tosar um týdningin, ið Føroyska Sjómansmissiónin hevur fyri sjómenn sum heild og ikki minst arbeiðið, sum sjómanskvinnuringarnir gera, bæði í forbøn og við jólapakkum.
Vertur: Malan K. Olsen og Maria Mørkøre. Teknikari: Albin Johannesen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”
John Kári Jacobsen


text:
Sunnudagin, 16.september, er gudstænasta kl. 11.00 v/Hanus á Gørđum. Tađ verđur altargongd.
Líknandi greinar
Rebekka gull og Sólvá silvur í 200 metur bringu
Rebekka Trygvadóttir úr Ægir svam ein góðan 200 metur bringu á FM 2018 og vann sannførandi við tíðini 2:44.77, Sólvá A. Sigurðsson, somuleiðis úr Ægir, bleiv nummar tvey, við tíðini 2:51.94 og stóra stjørnan innan 200 metur bringu Sára R. Nysted bleiv nummar trý, heili 18 sekund verri enn Rebekka, so nú eigur Ægir drotningina Les meira…
Ikki vakurt hjá ferðafólkum at hyggja at einum rustaðum sementbili á Stongunum
Nógv ferðafólk leita sær til Kalsoynna hesar dagarnar og ikki er tað serliga vakurt, at tað síðsta tey síggja í Klaksvík, er ein rustaður sementbilur á kajøkinum á Stongunum og tá ið koyrt verður umborð Sam, so kann væl henda, at bilurin botnar, tí holirnar eru blivnar sera stórar á kajøkinum. Kanska eitt hugskot hjá Les meira…
7,9 milliónir í eitt svart hol í Tórshavn
Í gjár var aftur ein uppboðssøla, hesaferð var tað rættindir at veiða 5.000 tons av Norðhavssild og Hvalnes keypti 3.350 tons fyri 6.5 milliónir og Næraberg keypti 700 tons fyri 1,4 milliónir. Sostatt kann sigast, at 7,9 milliónir blivu tiknar frá Norðurøkinum og beint í eitt svart hol í Tórshavn. Ótrúðligt, at vit í útjaðarnum Les meira…


text:
Námsfrøðingur til serstovuna Bólið
Námsfrøðingur til Dagstovnin í Øksnagerði
Um námsfrøðingur ikki verður settur, kann hjálparfólk verða sett í tíðaravmarkað starv.
Bólið er ein serstova til barnagarðsbørn, sum hava kontakt og samskiftis trupulleikar.
VIT KUNNU BJÓÐA:
Eitt áhugavert og týdningarmikið starv í einum dagstovni, har vit leggja stóran dent á at geva børnunum eitt trygt og mennandi umhvørvi at trívast og mennast í. Vit leggja m.a. eisini stóran dent á at arbeiða við viðurkennandi námsfrøði, rørslum og góðum relatiónum millum børn, foreldur og starvsfólk.
Arbeiði í Bólinum er væl skipað, og vit nýta Boardmaker myndir, so dagurin gerst meira týðiligur fyri børnini.
VIT VÆNTA, AT TÚ:
Tað er ein fyrimunur, um tú hevur royndir og vitan innan autismu.
SETANARVIÐURSKIFTI
Størvini verður sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu sendast til torshavn@torshavn.fo í seinasta lagi sunnudagin 4. mars 2018.
NÆRRI FÆST AT VITA
Meira fæst at vita um starvið við at venda sær til Sóleyð Í. Hermansen, stovnsleiðara, telefon 219959.
Námsfrøðingar, hjálparfólk og køksfólk til Dagstovnin í Øksnagerði
Starvsfólk til Dagstovnin í Øksnagerði
Tórshavnar kommuna søkir vegna Dagstovnin í Øksnagerði eftir tveimum námsfrøðingum, einum hjálparfólki og einum køksfólki:
VIT SÓKNAST EFTIR:
- einum námsfrøðingi at arbeiða í vøggustovu 35 tímar um vikuna í fyribils eitt ár, frá 7. august 2017
-
einum námsfrøðingi at arbeiða í serstovu 30 tímar um vikuna í fyribils eitt ár, frá 7. august 2017
-
einum hjálparfólki at arbeiða í vøggustovu 30 tímar um vikuna í einum burðarfarloyvisstarvi, frá 7. august 2017
-
einum køksfólki at arbeiða 14 tímar um vikuna, at byrja skjótast gjørligt
Um námsfrøðingar ikki verða settir, kunnu hjálparfólk verða sett í tíðaravmarkað starv.
VIT KUNNU BJÓÐA:
eitt áhugavert og týdningarmikið starv í einum dagstovni har vit leggja stóran dent á at geva børnunum eitt trygt og mennandi umhvørvi at trívast og mennast í. Vit leggja m.a. eisini stóran dent á at arbeiða við viðurkennandi námsfrøði, rørslum og góðum relatiónum millum børn, foreldur og starvsfólk.
VIT VÆNTA AT:
- tú ert fakliga væl fyri og dugir væl at samstarva og samskifta
-
tú hevur hug og evni at menna námsfrøðiliga arbeiðið á stovninum
-
tú ert álítandi og megnar at taka ábyrgd og hevur gott yvirlit
-
tú ert tolin og nærverandi
-
tú ert ágrýtin og vil vera við til at geva børnunum ein tryggan og mennandi gerandisdag
SETANARVIÐURSKIFTI
Størvini hjá námsfrøðingum og hjálparfólki verða sett sambært sáttmála millum Føroya Pedagogfelag og Kommunala Arbeiðsgevarafelag Føroya.
Starvið hjá køksfólkinum verður sett sambært sáttmála millum Havnar Arbeiðskvinnufelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir verða send Tórshavnar
kommunu í seinasta lagi mikudagin 24. mai 2017. Sendið umsóknina til torshavn@torshavn.fo
MEIRI FÆST AT VITA
Meira fæst at vita um størvini við at venda sær til Sóleyð Í. Hermansen, stovnsleiðara, telefon
219959.
Námsfrøðingur og hjálparfólk til barnagarðsstovu í Dagstovninum í Øksnagerði
VIT SÓKNAST EFTIR:
einum námsfrøðingi í eitt burðarfarloyvisstarv at arbeiða í barnagarðsstovu 30/35 tímar um vikuna frá 9. februar 2017 og einum hjálparfólki at arbeiða 30/35 um vikuna frá 1. mars 2017.
VIT KUNNU BJÓÐA:
eitt áhugavert og týdningarmikið starv í eini stórari barnagarðsstovu við 33 børnum, har vit arbeiða við viðurkennandi námsfrøði, og dentur verður lagdur á, at dagurin er væl skipaður við nógvum rørslum, skapan, tónleiki og inni- og útispæli.
Tað eru 6 starvsfólk á stovuni, 3 námsfrøðingar og 3 hjálparfólk, í løtuni 3 menn og 3 kvinnur.
VIT VÆNTA:
at tú ert fakliga væl fyri, dugir væl at samstarva og samskifta. At tú ert álítandi og megnar at taka ábyrgd og hevur gott yvirlit. Tað er ein fyrimunur um tú hevur áhuga í rørslumenning (motorikki), dámar væl at seta ymiskt virksemi í gongd, sum børnini hava áhuga í, og at tú ert fleksibul og rúmlig/-ur.
SETANARVIÐURSKIFTI
Størvini verða sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu vera send Tórshavnar kommunu, Postboks 32, 110 Tórshavn, ella sum teldubræv til torshavn@torshavn.fo í seinasta lagi mikudagin 25. januar 2017.
MEIRI FÆST AT VITA
Meira fæst at vita um størvini við at venda sær til Sóleyð Í. Hermansen, stovnsleiðara, á telefon 219959.
Námsfrøðingur til vøggustovu í Dagstovninum í Øksnagerði
NÁMSFRØÐINGUR TIL VØGGUSTOVU Í DAGSTOVNINUM Í ØKSNAGERÐI
VIT VÆNTA, AT TÚ:
SETANARVIÐURSKIFTI
Starvið verður sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu vera Tórshavnar kommunu, Postboks 32, 110 Tórshavn, ella sum teldubræv til torshavn@torshavn.fo í seinasta lagi sunnudagin 18. september 2016.
MEIRA FÆST AT VITA
Meira fæst at vita um starvið, við at venda sær til Sóleyð Í. Hermansen, stovnsleiðara, á telefon 219959.
Námsfrøðingar til vøggu- og serstovu í Dagstovninum í Øksnagerði
Søkt verður eftir einum námsfrøðingi til serstovuna Bólið í dagstovninum í Øksnagerði at arbeiða uml. 30 tímar um vikuna í farloyvisstarvi frá 1. august 2016 til 31. juli 2017.
Bólið er ein serstova til barnagarðsbørn við kontakt og samskiftis trupulleikum. Tað er ein fyrimunur, um tú hevur vitan um autismu og tímir at vera úti í øllum veðri.
NÁMSFRØÐINGUR TIL VØGGUSTOVU
Søkt verður eisini eftir einum námsfrøðingi í eitt farloyvisstarv til vøggustovu at arbeiða 30 / 35 tímar um vikuna frá 1. august 2016 til 31. juli 2016.
SETANARVIÐURSKIFTI
Størvini verða sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu vera Tórshavnar kommunu, Postboks 32, 110 Tórshavn, ella sum teldubræv til torshavn@torshavn.fo í seinasta lagi sunnudagin 17. juli 2016.
MEIRA FÆST AT VITA
Meira fæst at vita um størvini við at venda sær til Sóleyð Ísaksdóttir Hermansen, stovnsleiðara, telefon 219959.


text:
Heimavitjanir (75+)
Fyribyrgjandi heimavitjanir er eitt tilboð til fólk í Eysturkommunu og Fuglafjarðar kommunu, ið eru 75 ár ella eldri, ið ikki fáa tænastu frá Nánd frammanundan.
Endamálið er at stuðla frískum eldri at vera verandi frísk og at fyribyrgja, at smáir trupulleikar gerast stórir. Nánd bjóðar heimavitjan einaferð um árið, har møguleiki er at samrøða við eitt starvsfólk hjá Nánd, sum hevur heilsufakliga útbúgving og royndir at starvast við eldri fólki. Tær nýtist ikki at hava trupulleikar fyri at fáa vitjan og gert sjálvur av, hvat tú ynskir at tosa um.
Samrøðan kann snúgva seg um:
- Áhuga og ítriv
- Gleði og sorg
- Hvat dagliga gongur væl, og hvat kann vera ella er ein avbjóðing
- Framtíðina og um at eldast
- Heilsu, kost, rørslu og svøvn
- Bústað og sosial viðurskifti
- Kunning um tiltøk og stuðulsmøguleikar
Vitjanin er eitt tilboð
Tú fært í brævi tilbð um vitjanina og kanst fáa meira at vita við at venda tær til Nánd á tlf. 73 02 00.


text:
- Tíðindi, mentan og ítróttur
Deyðiligt summar á Mont Blanc
Summarið 2018 hevur verið serliga deyðiligt fyri fjallaklintrarar á Mont Blanc. Í gjár vóru trý fólk funnin deyð. Tað upplýsir tíðindastovan AFP.
Harvið heldur talið á deyðum á Mont Blanc á at vaksa.
Mont Blanc liggur í alpunum og er 4.810 metrar høgt. Og sæð burtur frá Elbrus, sum liggur í Russlandi, er Mont Blanc hægsta fjallið í Evropa.
Mett verður, at umleið 10 fólk missa lívið á Mont Blanc hvørt ár. Síðst í farna mánaði lótu fýra fólk lív.
Og tilsamans eru í minsta lagi 15 fólk funnin deyð á Mont Blanc í ár.
Sí eisini


text:
Startup Føroyar
Startup Føroyar er felagsheiti fyri eina røð av skeiðum, sum Íverksetarahúsið hevur skipað fyri kring landið, tó at eitt hevur verið í Keypmannahavn.
Arbeiðið á skeiðnum fer fram við altjóða viðurkendum greiningaramboði, Business Model Canvas. Tað verður nógv brúkt í samband við íverksetan. At lyfta hugskot, finna og loysa avbjóðingar, finna kundaskæra og fáa greiðu á fíggjarviðurskiftum, og soleiðis kunna seta hugskotið í verk.
Tað inniber at fáa fatur á møguligum kundum og møguligum samstarvspartnarum. Greiða skal eisini fáast á fíggjarligum viðurskiftum. Tílíkt, sum skal til, fyri at eitt hugskot skal kunna setast í verk.
Startup tíðindi
[catlist name=startup numberposts=10 pagination=yes instance=1]


text:
Orð: Grundtvig
Týtt: Grækaris Madsen
1. Hann ský til vagn man velja sær,
á stormsins veingjum fer hann,
hin mikla heim og alt, her er,
við kraftarorði ber hann,
á jørð og himni hevur ráð,
hans ríkis løgbók eitur náð,
hans navn er Jesus Kristus.
2. Hann svørð í slíðrum hevur helst
og signing sína sendir,
hann fegin sá øll okkum frelst,
at okkum rættir hendur;
tú kæra sál, eg biði teg,
o, tak við lívsins krúnuni,
sum faðir mín tær sendir.
3. Frá synd hann okkum bjarga kann,
hans bøn hon kann tað gera,
og um at tornakrúnu hann
á foldum mátti bera,
og dárar hann ei kennast við,
hann stendur tó við vára lið
oss heim til Guð at bera.
4. Og sum til himna upp fór hann,
til dóms hann aftur kemur;
tá væl er staddur maður tann,
sum her hans vilja fremur
í kærleika, í vón og trú,
hann fær í faðirs heimi bú
og lívsins dýrdarkrúnu.


text:
Jan Müller
15.11.2017 - 12:38
Í gjár byrjaði rattarsak í Oslo móti norska statinum, sum hevur til endamál at steðga oljuleiting í Arktis. Tað eru umhvørvisfelagsskapir í Norra, sum hava lagt sakina, ið er ein tann fyrsta av sínum slag, har eitt land verður saksøkt á henda hátt. Feløgini, sum hava saksøkt norska statin, siga, at avgerðin hjá norska statinum at loyva oljuboring í Arktis, stríðir ímóti norsku grundlógini og er eisini beint ímóti avgerðini, sum heimsins lond tóku í París um at seta tiltøk í verk fyri at steðga yvirupphitingini av klótuni. Teir báðir umhvørvisfelagsskapirnir, Nature and Youth og Greenpeace vilja við hesi sak bjóða 23. útbjóðingini í Barentshavinum av. Umboð fyri Greenpeace sigur, at tey eru farin í rættin fyri at steðga framleiðsluni av fossilum brennievnum, sum tey siga eru høvuðsorsøkin til veðurlagsbroytingar. Tey vísa á, at norska stjórnin eins og aðrar stjórnir mugu gevast at geva loyvi til nýggja oljuleiting.
Sakarmálið hevur skapt áhuga kring heimin og ikki minst í stórum kendum miðlum sum The Economist og Financial Times. Vísir verður á, at sakarmálið sendir eina ávaring til heimin, nú veðurlagið aftur er á breddanum eitt nú á ráðstevnu í Bonn í Týskalandi. Sagt verður, at rættarmálið er ein ávaring um ikki at fara undir leiting eftir olju og gassi í viðkvomum økjum sum Arktis skrivar Barents Observer.
Tað er serstakliga Statoil, sum stendur fyri boringum í Arktis og hevur felagið sagt frá, at tað fer at bora aftur í Barentshavinum komandi summar. Rættarmálið varir helst til 22. november og ein avgerð í málinum verður tikin tíðliga næsta ár.


text:
Í november 2009 vóru 24.344 løntakarar og er hetta 1.215 færri enn í november 2008. Minkingin svarar til 4,8%.
Í november verður mett at flestu løntakarar eru í vanligum varandi størvum og órógv frá frítíð og líknandi er sum minst. Tí verða november tølini nýtt til at siga frá støðuni í árinum.
Afturgongd í øllum høvuðsvinnugreinum
Í meira enn eitt ár hevur verði støðug afturgongd av løntakarum, samanborið við sama mánað árið fyri. Afturgongdin hevur verið størst í fiski- og byggivinnuni. Innan almenna fyrisiting og tænastu annars hevur gongdin tó verið øvugt, men nú eru eisini færri løntakarar innan hesa vinnugrein. Afturgongdin er tó lítil, einans 0,5%.
Størsta afturgongdin er í byggivinnuni, har tað nú eru 488 færri løntakarar, minkingin svarar til 12,7% í mun til 2008.
Minkingin størst í Sandoyar- og Norðoya sýslu
Í 2009 vóru færri løntakarar í øllum sýslum. Størst var minkingin í Sandoyar- og Norðoya sýslu har tað í november vóru yvir 9% færri løntakarar. Í Suðuroyar- og Eysturoyar sýslu var minkingin nakað minni, eini 6%. Minsta minking var í Vága- og Streymoyar sýslu har minkingin var smá 3%.
Fleiri og nágreiniligari tøl eru at síggja í hagtalsgrunninum.


text:
Bakkafrost søkir maskinmeistara/elektrikara til smoltstøðina á Viðareiði
Kundi tú hugsa tær eina yrkisleið sum maskinmeistari á smoltstøðini á Viðareiði? Tú verður partur av eini fyritøku, ið framleiðir matvørur úr føroyskum laksi – tann sunnasti og besti laksurin, sum marknaðurin hevur at bjóða.
Virksemið hjá Bakkafrost er í støðugari menning og vit søkja ein ágrýtnan maskinmeistara til smoltstøðina á Viðareiði at seta í starv sum skjótast.
Arbeiðsøki
Á smoltstøðini starvast 11 starvsfólk. Sum maskinmeistari verður tú partur av einum toymi, ið virkar fyri at ala fyrsta floks laksasmolt til at seta út í sjógvalingina hjá Bakkafrost.
Arbeiðið sum maskinmeistari á smoltstøðini er avbjóðandi og fjølbroytt, og aftaná upplæring kemur tú m.a. at røkja fylgjandi arbeiðsuppgávur:
- Arbeiði við og viðlíkahald av maskinum og tekniskum útbúnaði, herundir pumpur, motorar, o.a.
- Arbeiði við Luft, Oxygen og UV-skipan
- Køliskipan
- Ymiskar stýrisskipanir
- Skráseting og uppfylging í viðlíkahaldskipan (OPUS)
- Ymiskt fyrifallandi smiðjuarbeiði
- Røkt av fiski
- Virka fyri fiskaheilsu og fiskavælferð
Tú hevur ábyrgdina av øllum vanligum maskinarbeiði, sum m.a. fevnir um eftirlit, umvælingararbeiði og viðlíkahald av øllum maskinum á smoltstøðini. Vit vænta, at tú gert títt besta og at øll tól verða væl viðlíkahildin og koyra væl.
Tín vangamynd
Tú ert útbúgvin maskinmeistari/elektrikari, ella hevur líknandi útbúgving og viðkomandi royndir. Sum persónur ert tú væl skipaður, tekur við ábyrgd og megnar bæði at arbeiða sjálvstøðugt og í toymum. Eisini hevur tú ein positivan hugburð til uppgávurnar.
Vit bjóða
Vit bjóða eitt fjølbroytt og áhugavert starv við stórum fakligum og persónligum avbjóðingum í eini dynamiskari fyritøku.
Løn og setanartreytir
Løn og setanartreytir eru sambært avtalu.
Meira at vita
Vilt tú hava meira at vita um starvið, ert tú vælkomin til at seta teg í samband við Sigurð Jacobsen, formann, á tel. 23 50 88 (t-bræv sija@bakkafrost.com) ella til Jógvan F. Hansen, maskinmann á tel. 235084.
Umsókn
Umsókn við avritum av prógvum, CV og viðkomandi skjølum verða send við t-brævi til hr@bakkafrost.com.
Umsóknarfreistin er mánadagin 18. juni 2018.
Allar umsóknir verða viðgjørdar í trúnaði.
· · · · ·
Um Bakkafrost
Bakkafrost er størsta alifyritøka í Føroyum. Samtakið hevur fulla virðisketu frá fóðri, smolt- og laksaaling, kryvjing, liðugvøruframleiðslu til sølu. Framleiðslan av mjøli, lýsi og fóðri er á Havsbrún í Fuglafirði. Kryvjivirkini eru á Glyvrum og í Vági, meðan liðugvøruframleiðslan (VAP) er á Glyvrum. Alivirksemið hjá samtakinum er í Norðoyggjum, Eysturoy, Streymoy og Suðuroy. Høvuðsskrivstova felagsins er á Glyvrum. Samanlagt hevur samtakið 960 fulltíðar starvsfólk.


text:
Skráin fyri seinna hálvár 2017
Sjálvsagt verða tað fleiri góð tiltøk hetta hálvárið, og millum annað landsdystir hjá A-landsliðinum (Menn) verða stroymdir úti í Álastovu. Tey afturvendandi tiltøkini eru á skránni, og nøkur nýggj tiltøk eru eisini at finna – Eitt nú “Ladies Night” og “Skattajakt”. Meira sæst við at hyggja í skránna, sum gevur eitt yvirlit yvir komandi tiltøk, og nær hesi tiltøkini eru.
Yvirlit yvir tiltøkini fram til desembur mánaða er nú tøkt, og fæst við at trýsta HER.
GG!
Broytingar kunnu verða framdar, og tískil ráða vit til at fylgja við teimum ymsu tiltøkunum á heimasíðu ella Facebook síðu okkara.


text:
Um verkætlanina
Kostverkætlanin á B6 er ein granskingarverkætlan um orku- og proteinríkan kost til innlagdar sjúklingar. Matur skal vera ein týðandi partur av viðgerðini.
160 sjúklingar á B6 luttóku í kanningini, sum byrjaði í 2013 og endaði í desember 2014.
Heimasíðan hjá Kostverkætlanini
Á heimasíðunisíðuni http://www.ls.fo/gransking/verkaetlanir-á-ls/kostverkaetlanin-á-b6/ er tilfar at finna um Kostverkætlanina umframt annað tilfar um føðslutrot hjá sjúklingum og mat til sjúklingar. Tíðindi og ymiskt tilfar kann leitast fram í yvirlitinum til vinstru.
Samband
Verkætlanin er eitt tvørfakligt samstarv millum køkin, sjúkrarøktina á B6 og depilsleiðsluna á medisinska deplinum. Finn limirnar í bólkinum í vinstra bredda.
Samband: samskipari Poula Patursson pp@ls.fo


text:
Tíðindaskriv
01.12.2017 - 11:09
Ítróttur > Ítróttur > Hondbóltur
Hondbóltsfelagið Neistin úr Havn hevur gjørt stuðulssáttmála við Betri fyri kappingarárini 2017-2018 og 2018-2019, har Betri verður høvuðsstuðul hjá ungdómsdeildini hjá Neistanum.
Hondbóltsfelagið Neistin var stovnað í 1931, og hevur um 300 limir, og 31 lið í kappingini komandi vetrarhálvu. Harafturat eru nógvir leikarar í 3-6 ára aldrinum, sum enn ikki eru í kappingum. Felagið hevur lið í øllum ungdómsdeildum umframt bestu deildini hjá monnum og kvinnum.
Súna Mørk, forkvinna í Neistanum sigur:
- Neistin er stórt felag við nógvum evnaríkum leikarum. Vit eru sera fegin um stuðulin, sum ger tað møguligt at geva neistaungdómi eitt mennandi læru umhvørvi. Neistin leggur stóran dent á ungdómsarbeiðið í felagnum og leggur nógva orku í, at umhvørvið, har tey ungu koma, er gott og at trivnaðurin er í hásæti.
Petur Elias Petersen, leiðari í privatkundadeildini hjá Betri Trygging í Tórshavn sigur:
- Vit eru fegin um at stuðla ungdómsdeildini hjá Neistanum. Neistin hevur sera nógv lið í ungdómsdeildunum og nógvar evnaríkar leikarar, sum um nøkur ár helst fara at gera seg galdandi í bestu deildunum hjá Neistanum.


text:
Rakul Sjúrðardóttir Frederiksberg
25.11.2017 - 09:15
Løgregla og sløkkiliðsfólk í Danmark máttu seint í gjárkvøldið fara út til undirhaldsgarðin Dyrehavsbakken, norðan fyri Keypmannahavn, har ein stórur eldur var kyknaður. Hetta skrivar DR tíðliga í morgun.
Fleiri bygningar brunnu, og 38 sløkkiliðsfólk og 12 bilar vóru við til at sløkkja eldin. Neyðugt var við hjálp frá fleiri øðrum sløkkiliðsstøðum, og eldurin varð sløktur tíðliga í morgun.
Ein av bygningunum var ein biografur, og tað er hann tøkningar fara at miðsavna seg um, tá teir fara at kanna hendingina.
Ongin mannskaði stóðst av hendingini, og tað er onki sum bendir á, at eldurin var ásettur.


text:
Hvat vigar prentluturin
Týdningarmikil spurningur, um tú skalt senda prentlutin við Posta til limir, húskir ella onnur. Prísurin fyri útbering verður ásettur sambært vektbólkum og nøkur fá gramm kunnu tí kosta óneyðuga nógvar pengar.
Á Føroyaprent kunnu vit ofta hjálpa tær at spara pengar, við at velja pappír/stødd sum gevur bíligastu loysnina.
Á heimasíðuni hjá Føroyaprent, kanst tú rokna vegleiðandi vektina á tínum prentluti. Vit hava lagt upp fyri eykavekt av vatni, liti og heftiklemmur uppá 3%.
Vælkomin á Føroyaprent


text:
Orð: Heri Nolsøe
Lag: Jóhannus á Rógvu Joensen
Í heimin eg kom á livandi veingjum,
her lívið tað streymar heitt nú í mær,
fannirnar allar bráðnaðar burtur,
skýggini horvin og sólin hon sær.
Um morgunin huldur liggur í myrkri,
er dagurin skínandi innan í mær,
eg hoyri alt lívið vaknar og rørist,
og suðið frá havinum brúsar mót mær.
Úr berginum hoyri eg fuglarnar syngja,
sum boða frá bylgjandi lívi og vón,
fløvandi tankar fyri mær birtast,
hvør dagur er gáva av dýrari tíð.
Eg ongantíð síggi teg – sum tú sært meg,
men kenni um kjálkan mjúkasta vind,
sveipað er burtur náttin og myrkið,
mót hæddunum fari um ovasta tind.
Eg ongantíð síggi teg – sum tú sært meg,
men kenni um kjálkan mjúkasta vind,
sveipað er burtur náttin og myrkið,
mót hæddunum fari um ovasta tind.


text:
Leygardagin 10. nov. 2018 verður FM í innandura fótbólti í Marghøllini í Vági. Kappingin er fyri leikarar í bestu- og næstbestu deildini.
Kostnaður
Tað kostar 450 kr. fyri hvønn leikara at luttaka í FM í innandura fótbólti.
Íroknað gjaldinum er
• luttøkugjald til kappingina
• ábit um dagin
• veitsla um kvøldið
• dansur um náttina.
Um veitsla og dansur verða frávald, er kostnaðurin 350 kr. pr. leikara.
Allir luttakarar skulu hava goldið í seinasta lagi 1. november 2018.
Góðir vinningar verða til vinnandi liðini.
Á leinkjuni niðanfyri ber til at melda til kappingina. Eru ivamál ella spurningar, so ber til at seta seg í samband við Jens Petur Brattalíð (jenspetur@marghollin.fo ella tlf. 285000).


text:
Tá ið finaludysturin millum Kroatia og Frakland var gott 52 minuttir, lupu fýra kvinnur inn á vøllin og brutu HM finaluna av.
Tær náddu at renna rættiliga langt inn á vøllin, og ein fekk enntá eitt tvífalt high-five frá fronsku fótbóltsstjørnuni Mpabbe, áðrenn trygdarvaktir fingu fatur á teimum.
Á sosiala miðlinum Twitter var russiski mótmælisbólkurin Pussy Riot skjótur at taka ábyrgd fyri hendingina. Har skriva tær, at talan var um eitt átak, sum var rættað móti stýrinum hjá russiska forsetanum Vladimir Putin, og ein áheitan um at virða grundleggjandi mannarættindi.
Mótmælisbólkurin Pussy Riot gjørdist kendur í 2012, tá ið bólkurin stóð fyri fleiri mótmælisátøkum, sum m.a. hevði við sær, at tveir limir vórðu fongslaðir í tvey ár.
Meira enn 3 milliardir hyggjarar sóu stuntið frá Pussy Riot í gjárkvøldið.


text:
Øll sum hava ætlanir um at brenna bál á nýggjárinum skulu søkja kommununa um loyvi.
Evni: Tíðindi
Jólastovan hjá Kunningarstovuni letur upp
Í dag, 10. des. kl. 16, letur Jólastovan hjá Kunningarstovuni upp í gamla posthúsinum.
Lektiu-kafe’in í jólafrí
Lektiu-kafeín hjá Vágs kommunu fer nú í jólafrí.
Heiðra starvsfólk fyri trúgva tænastu
Aftur í ár hevur Vágs kommuna hópin av starvsfólkum, sum skulu heiðrast fyri at hava starvast hjá kommununi í mong ár.
Útisetadagur í Vági 22. desember
Undir heitinum Vágs kommuna tekur ímóti vágbingum í útlegd verður skipað fyri Útisetadegi í Vági sunnudagin 22. desember.


text:
Rundferð: Vitjan í Suðuroy
Í gjár vitjaði nevndin hjá Pedagogfelagnum í Vági, Tvøroyri og Hvalba. Umframt 6-ára tilboðið, so varð verkstaðurin inni á Bakka eisini vitjaður í Vági. Leiðin gekk síðani til dagstovnaøkið á Tvøroyri og síðani til Brosið í Hvalba, sum júst er opnað.
6-ára tilboðið í Vágs kommunu er nýligani flutt í hølir í Vágs skúla, og deilir bygning við skúlaflokkar. Jakob Skaaning greiddi frá um mongu flytingarnar av tilboðnum seinnu tíðina vegna trongu korini í dagstovninum, og um virksemi sum heild. Hóast nógv ivamál um at húsast í skúlanum, so hevur gingið rættuliga væl.
Hølini eru rúmlig og stór, og tey eru vælegnaði til endamálið, hóast tað kanska hevði verið ynskiligt at havt fleiri uttandura møguleikar til akkurát hendan aldursbólkin. Vónandi verður tað eisini ein fyrimunur fyri børnini, at tey eru so tætt við fyrsta flokk og skúlagongdina sum heild.
Í hugnaligu hølunum í Verkstaðnum á Bakka møtti nevndin starvsfólkum og búfólki. Rundvísing var á skránni og síðani kaffimunnur og gott prát. Á Bakka gekk væl at samansjóva samansetta búfólkabólkin, og framleiðslan av víðagitna steinparinum, sum millum annað eru at finna bæði í Italia og Australia, gekk eisini væl.
í dagstovnaøkinum á Tvøroyri er blomstrandi virksemi. Bíðilisti er at fáa pláss, men gott samstarv við eitt virkið kommunustýri merkir, at útbyggingar eru á veg. Mýrifípan verður næstan tvífalda í stødd, og ætlanin er at fáa sett í verk pedagogiska køkshjálp, so matur verður tríggjar dagar um vikuna, og at børnini eisini sleppa verða við. Hóast veðurhart, so er stórt grønt øki allan vegin rundanum, fótbóltsvøllurin tætt við, fleiri spæliøki eru, og allir tríggir stovnarnir liggja tætt við hvønn annan.
Í Hvalba er snotiliga Brosið nýligani opnað. Stovnur, sum bæði hevur barnagarð og frítíðarskúla. 12 starvsfólk, harav 3 pedagogar, húsast í fyrsta dagstovninum í bygdini. Hóast avbjóðingar sjálvsagt eru við at fáa ein nýggjan stovn at virka til fulnar, so er hevur gingist væl, og góðu og nýggju karmarnir gera tað sjálvsagt hugaligt at koma til arbeiðis hvønn dag.
Næsta rundferð hjá nevndini verður eftir ætlan í Vágunum.


text: SwimNews.dk hevur hesi ‘breaking news’, at danska Rikke Møller Pedersen hevur fingið staðfest eitt troyttheitsbrot í einum rivjabeini, nú beint áðrenn OL-úttøkustevnuna Danish Open. Hon hevur klárað kravtíð til OL, men skal eftir røttum eisini svimja eina eitt sindur lakari ‘stabilitets-tíð’ nú, til at garantera sær pláss á OL-liðnum. Og tað er tí sera óheppi um hon nú er úti úr Danish Open, sum skrivað verður á SwimNews.dk. Rikke tykist tó at vera við rímiliga gott mót, at hon man kunna fáa dispensatión við tað at hon longu hevur klárað kravtíðina, og vit frætta samstundis úr Danmark, at hon liggur og svimur í hylinum í Bellahøj.


text:
Viðtøkur
Navn, endamál og virki felagsins
§ 1. Navn felagsins er “SÁL – Føroysk sálarfrøðilesandi”.
Stk. 2. Felagið fevnir um føroysk sálarfrøðilesandi úr øllum heiminum.
§ 2. Endamál felagsins er at samvirka til at:
1) menna føroyska sálarfrøði og stuðla undir, at føroysk sálarfrøðilesandi koma aftur til Føroya at arbeiða eftir loknan lestur.
2) fremja samstarv millum sálarfrøðilesandi og føroyskar sálarfrøðingar. Limirnir skulu tískil hava atgongd til virksemi hjá Føroyskir Sálarfrøðingar og í summum førum fáa avsláttur til tiltøk og skeið.
3) røkja faklig áhugamál hjá føroyskum sálarfrøðilesandi.
4) menna sosiala samstarvið millum føroysk sálarfrøðilesandi.
5) veita kunning um praktikk- og framtíðarmøguleikar í Føroyum.
6) vegleiða nýggjum sálarfrøðilesandi viðvíkjandi praktiskum viðurskiftum.
7) fáa betri samstarv við SAK (nevndin í norðurlendska sálarfrøðifelagnum)
§ 3. Fyri at røkka teimum í § 2 ásettu málum skal nevndin:
1) javnan hava samstarv við Føroyskir Sálarfrøðingar.
2) vera við á SAK-fundum.
3) skipa fyri sosialum og fakligum tiltøkum í SÁL.
4) halda kunningarfundir árliga.
5) nýta heimasíðuna, teldupost og sosialar miðlar til at kunna um møguleikarnar og svara spurningum hjá teimum lesandi.
Limatreytir og útliman
§ 4. Treytin fyri at gerast limur í felagnum er, at ein er virkin lesandi – ella í mesta lagi óvirkin í 2 ár – sum BA/BSc.psych, cand.psych. ella MA/MSc.psych.
Stk. 2. Nevndin kann gera av, at onnur, við útbúgving á sama støði sum tær í stk. 1 nevndu, kunnu gerast limir í felagnum.
Stk. 3. Limurin skal kunna skjalprógva at vera virkin lesandi sambært limatreytunum.
§ 5. Útliman hendir tríggjar mánaðir eftir, at ein er liðugur at lesa ella er givin við útbúgvingini.
Stk. 2. Útliman kann eisini henda, um limurin ger brot á góða siðvenju og etikk.
Stk. 3. Um ein limur hevur brotið góða siðvenju og etikk, tekur nevndin støðu til útliman, og í minsta lagi 2 nevndarlimir ella 5 limir skulu mæla til útliman.
Aðalfundurin
§6. Aðalfundurin er hægsti myndugleiki felagsins.
Stk. 2. Regluligur aðalfundur verður hildin hvørt ár í septembur mánaða.
Stk. 3. Aðalfundurin verður fráboðaður skrivliga minst 2 vikur frammanundan.
Stk. 4. Endalig skrá fyri fundin verður send limunum 1 viku undan fundinum.
§ 7. Eykaaðalfundur verður hildin, tá ið nevndin heldur tað vera neyðugt, ella tá ið í minsta lagi triðingur av limunum krevja tað og boða frá, hvørji mál, ið ynskjast til viðgerðar.
§ 8. Á regluliga aðalfundinum skulu hesi mál vera á skránni:
a) Val av fundarstjóra og fundarskrivara.
b) Frágreiðing um virksemi felagsins seinasta árið.
c) Áseting av virksemi felagsins komandi árið.
d) Val av nevndarlimum.
e) Annað
§ 9.
Aðalfundurin er viðtøkuførur, tá hann er lógliga lýstur.
Stk. 2. Á aðalfundinum kann avgerð bert verða tikin um tey mál, sum standa á fundarskránni.
Stk. 3. Einki mál er samtykt, uttan at meirilutin av teimum, sum eru á fundinum, atkvøða fyri tí.
Nevndin
§ 10. Nevndin skal umboðast av fimm nevndarlimum, sum verða valdir á hvørjum árligum aðalfundi. Tá ið ein nýggj nevnd skal umboðast, skulu í minsta lagi tveir av nevndarlimunum verða endurvaldir.
Stk. 2. Nevndin verður vald við skrivligum atkvøðum. Falla atkvøður eins, verður lutakast.
Stk. 3. Um eingin av sitandi nevndarlimunum stilla upp aftur, verða fimm nýggir limir valdir.
Stk. 4. Av tí at nevndin hevur høvuðssæti í Keypmannahavn, skulu í minsta lagið tríggir av fimm nevndarlimum vera búsitandi við høvuðsstaðarøkið.
Stk. 5. Fyri at gerast limur í nevndini, skal man hava møguleika at umboða onnur sálarfrøðilesandi lokalt í sínum lestrarbýi.
Stk. 6. Tiltakslimir verða valdir, um nevndin metir tað vera neyðugt, fyri at kunna fullmannað nevndina í samband við avboð ella brádliga fráfaring.
§ 11. Nevndin skipar seg sjálva við formanni, næstformanni, skrivara, PR-fólki og kassameistara.
Stk. 2. Nevndin hevur ábyrgdina av dagliga virksemi felagsins. Nevndin er bundin av lógum og reglum felagsins, umframt lógum og reglum hjá Føroyskir Sálarfrøðingar, men hevur annars fullan myndugleika at umboða felagið.
§ 12. Nevndin skipar fyri fundi, tá ið formaðurin heldur tað vera neyðugt, ella tá ið hinir nevndarlimirnir krevja tað. Allir fundir verða hildnir í Keypmannahavn.
Stk. 2. Nevndin er viðtøkufør, tá ið minst tríggir nevndarlimir eru hjástaddir. Eingin avgerð verður tikin uttan, at minst tríggir nevndarlimir atkvøða fyri.
Stk. 3. Allar avgerðir verða skrivaðar í eina fundarfrásøgn.
Stk. 4. Felagið er bundið av undirskrift formansins.
§ 13. Formaðurin leggur fundarskrá og er orðstýrari til fundirnar. Formaðurin hevur kontakt við miðlarnar og nevndina í Føroyskir Sálarfrøðingar.
§ 14. Næstformaðurin traðkar til, tá ið formaðurin ikki er hjástaddur, og veitir stuðul til hinar nevndarlimirnar.
§ 15. Kassameistarin skal røkja fíggjarviðurskifti felagsins og greiða útreiðslur. Á hvørjum aðalfundi framleggur hann roknskapin fyri árið.
§ 16. PR-fólkið hevur ábyrgdina av at kunna limum felagsins.
§ 17. Skrivarin skrivar fundarfrásøgn á hvørjum fundi.
Samstarvið við nevndina í Føroyskir Sálarfrøðingar
§ 18. Nevndin í Føroyskir Sálarfrøðingar skal, áðrenn avgerðir av serligum týdningi fyri limirnar í SÁL verða tiknar, eftirspyrja nevndina í SÁL.
Stk. 2. Nevndin í SÁL kann heita á Føroyskir Sálarfrøðingar um at viðgera spurningar, sum hava serligan týdning fyri felagið.
Lógarbroytingar
§ 19. Hesar viðtøkur kunnu bert verða broyttar á regluligum fundi, tá ið 2/3 av nevndarlimunum atkvøða fyri, og tá ið nevndin í Føroyskir Sálarfrøðingar hevur góðkent broytingina.
Stk. 2. Viðtøkubroytingar skulu samsvara við viðtøkurnar hjá Føroyskir Sálarfrøðingar.
Gildiskoma og felagsslit
§ 20. Hesar viðtøkur eru góðkendar av nevndini í Føroyskir Sálarfrøðingar og koma í gildi 1. apríl 2015.
§ 21. Felagið kann verða slitið á regluligum aðalfundi, tá ið tað frammanundan er gjørt limunum kunnugt, og tá ið 2/3 av teimum møttu limunum atkvøða fyri.


text:
Orð: Benjamin Georg Sporon
Lag: Danskt
Týtt: Árni Jacobsen (ørindi 1–2) og Victor Danielsen (ørindi 3)
Upprunaheiti: På sit kors i dødens smerte
1. Har á krossi tornakrýndur,
meint av syndahondum píndur,
Frelsarin, Guds sonur, hekk.
Frá tær faðir tín sær vendi,
sáran sakn og sorg tú kendi,
einsamur í deyðan gekk.
2. Fyri synd tú mátti stríða,
svára pínu mátti líða,
tola sár og spott og hat.
Høvur títt tú vildi boyggja,
rópa: „Fullgjørt er!“ og doyggja,
tá tú andan frá tær læt.
3. Aldri mær av huga fari
krossurin hin tungi, harði,
sum teg, lívsins Harra, bar!
Nei, lat krossins beiska minni
tala, rópa í mær inni,
hvat eg havi kostað tær!


text:
Tráin stillar upp fyri Tjóðveldi
20 ára gamli Tráin Petursson Nónklett er valevni hjá Unga Tjóðveldinum til býráðsvalið í Tórshavnar kommunu. Hann varð valdur á listan hjá Tjóðveldi á fyrsta uppstillingarfundi. Tráin P. Nónklett er fyrrverandi formaður í Unga Tjóðveldinum. Aftaná summarfrítíðina fer hann at lesa søgu á Fróðskaparsetrinum.
– Eg haldi at tørvur er á at raðfesta ungdómin, soleiðis, at Havnin gerst ein veruligur lestrarbýur, har Setrið er savnað og har tað er lættari at finna góðar íbúðir til ein hampuligan prís.
– Somuleiðis má kommunalpolitkkurin gerast meira hugsjónarligur og framskygdur. Hann skal ikki snúgva seg um lyktapelar og standibeinkir: Hann skal snúgva seg um trivna, umhvørvið og javnrættindi!


text:
Miðnámsrit nr. 17
Mentan05-06-2018 - 12:41 - Jóanis Albert Nielsen
Næmingar eru líka ymiskir sum fólk flest. Vit seta fokus á teir stillu næmingarnar. Hvussu er at vera introvertur í dagsins skúla, har tað at vera ekstrovertur er ein fyrimynd?
Ofta hoyra vit fólk siga, at tey duga ikki at rokna, sum um tað er eitt íborið brek, ið einki gerst við. Men tað ber til at koma hesum fastlæsta hugburði til lívs sambært granskarum.
Fartelefonnýtsla er ein stórur trupulleiki á miðnámi, og gongur hon út yvir svøvn og djúpa læring. Skal gongdin steðgast, mugu myndugleikar, skúlaleiðslur og lærarar taka á í felag.
Máltøkni er samanrenning millum málfrøði og teldufrøði. Nýggj tøkni ger, at fólk, sum hava ilt við at lesa ella skriva, ella sum eru sjónveik ella hoyriveik, kunnu nú vera við bæði í skrift og talu.
Í 2013 fingu lærarar á miðnámi ein sáttmála, sum kostar landskassanum minni, men sum í longdini kann blíva dýrur, tí virðismikið arbeiði ikki verður gjørt, og vit fáa ein verri skúla, sum gongur út yvir næmingarnar og Føroya framtíð.
Í nógv ár hevur verið soltið við bókum til miðnámi, men í 2016 kom ein bók í fyriskipan, og í 2017 kom ein í sálarfrøði. Tær eru sannur fongur í viðkomandi lærugreinum.
Blaðstjórn: Olav Absalonsen og Tórður Johannesarson


text:
IRF boðar frá, at í dag týsdagin 1. mai er eingin innsavning hjá IRF. Innsavningin í vikuni verður sostatt forskotin við einum degi, soleiðis at tað, ið eigur at verða heintað týsdag, verður heintað mikudag ístaðin o.s.fr.
01.05.2018
Innsavningin hjá IRF forskotin hesa vikuna
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Góð ráð um gjalds- og kredittkort
Lokadagur. Ansa eftir lokadegnum á kortinum, tí eftir lokadagin kann kortið hvørki nýtast í handlum, internetinum ella í sjálvtøkum.
Goym kortið trygt. Kanna við jøvnum millumbilum, at kortið ikki er burtur. Kortið er eins persónligt og koyrikort, pass o.t.
Halt eyga við kortið. Lat ikki kortið liggja sjónligt frammi. Í eini keypstøðu, skalt tú allatíðina síggja kortið. Lat ikki nakran fara í eitt annað rúm við kortinum.
Bert tú skalt kenna PIN-kotuna. Upplýs ikki PIN-kotuna fyri nøkrum. PIN-kotan skal undir ongum umstøðum goymast saman við kortinum ella skrivast á kortið. Noyðist tú at hava PIN-kotuna uppskrivað, skalt tú biðja Suðuroyar Sparikassa um PIN-kotu kort, ið er gjørt til endamálið.
Nýt PIN-kotuna við umhugsni. Statt tætt við sjálvtøkuna ella terminalin og halt aðra hondina yvir hina, meðan PIN-kotan verður trýst inn. Verj tína PIN-kotu.Upplýs ikki PIN-kotuna fyri nøkrum. PIN-kotan skal undir ongum umstøðum goymast saman við kortinum ella skrivast á kortið. Noyðist tú at hava PIN-kotuna uppskrivað, skalt tú biðja Suðuroyar Sparikassa um PIN-kotu kort, ið er gjørt til endamálið.Statt tætt við sjálvtøkuna ella terminalin og halt aðra hondina yvir hina, meðan PIN-kotan verður trýst inn. Verj tína PIN-kotu.
Minst til at hyggja eftir upphæddini. Ansa eftir, at dagfesting og upphædd eru rættar. Eru hesar ikki rættar, skalt tú ikki góðkenna/skriva undir keypið. Tá ið tú skrivar undir notu úr sleðu, og teigarnir frammanfyri upphæddina ikki eru fyltir út, skalt tú seta striku ella kross í hesar, soleiðis at upphæddin seinni ikki kann verða broytt.
Kort nýtlsa. Nýt bert kort í sjálvtøkum, handlum ella internetinum har lýst verður við eyðkennismerkjum fyri kort. Hesi eyðkennismerkir eru búmerkini fyri t.d. VISA og MasterCard.
Minst til at føra roknskap. Goym kvittanina og samanberið hana við kontuavrit ella á Netbankanum.
Minst til pass. Um tú skalt takað pening út í einum útlendskum peningastovni, spyr peningastovnurin ofta eftir passi.
Goym ikki kortið ov nær við magnetiskt svað (felt). Goym ikki kortið ov nær við magnetum, t.d. magnetlásum í taskum ella elektróniskum tólum, tí tað kann hava við sær, at kortið verður oyðilagt.
Verður kortið mist burtur ella stolið, skal sigast frá beinanvegin. Í avgreiðslutíð bankans verður boðað frá til Suðuroyar Sparikassa á tlf. 359870. Uttan fyri avgreiðslutíð bankans verður boðað frá til Nets í Danmark á tlf. +45 44 89 29 29 (VISA/Dankort) og +45 44 89 27 50 (Mastercard). Tú verður biðin um at upplýsa navn og bústað, peningastovn, og gjarna kort- og kontunummar. Kortið verður beinanvegin sperrað og kann ikki longur nýtast.
Keyp við korti á internetinum
Ansa eftir kortnummarinum. Upplýs einans kortnummarið, tá ið tú skalt gjalda fyri okkurt. Tað kemur fyri, at fólk verða biðin um kortnummar sum part av samleikaprógvi ella fyri at sleppa víðari á aðra síðu – í slíkum førum skalt tú ikki upplýsa nummarið.
Verja av dáta í danska ríkinum. Í øllum handlum á internetinum í danska ríkinum verða gjaldsupplýsingar tínar vardar við sonevndari SSL-dulriting. Tú kanst lættliga kanna, hvørt sambandið millum teldu tína og nethandilin er trygt: Er sambandið trygt, sæst eitt heingilás niðast í høgra horni á skíggjanum. Kortnummarið skal ikki skrivast uttan so, at sambandið er trygt.
Verja av dáta í útheiminum. Keypast kann eisini við kortum í nethandlum uttan fyri danska ríkið, men summir nethandlar nýta enn ikki SSL-dulriting fyri at verja inngjaldsupplýsingar. Sambandið verður kannað á sama hátt sum sambandið við danskar handlar. Kortnummarið skal ikki skrivast, um sambandið ikki er trygt.
Tekna hald, goldið við kortinum. Tá ið tú teknar hald, gevur tú nethandlinum loyvi til sjálvur at flyta pening av kontu tínari. Tí er tað umráðandi, at tú lesur treytirnar í handlinum væl, áðrenn keypt verður.
Nýtt kort. Tá ið tú fært nýtt kort, verður kortnummarið broytt. Hevur tú gjørt avtalu um hald við gjaldskortinum á netinum, skalt tú boða nethandlinum frá, soleiðis at avtalan kann halda áfram.


text:
23. oktober 2017
Menninir fingu bert javnleik móti StÍF.
Heilt fitt av hoyvíkingum høvdu leitað sær inn á Skála í dag, har bæði kvinnu- og mansliðið skuldu í eldin móti strandingum.
Frøi var á hesum hoyvíkingum, eftir at kvinnuliðið hevði fingið enn ein sigur í hús, og tey hildu fram at frøast, sum fyrri hálvleikur av mansdystinum byrjaði.
Tó minkaði frøin nakað, tá ið tað sást, at bæði Niklas og Rúni ikki hitaðu upp saman við hinum.
H71 løgdu kortini væl út, tá ið Pætur av vonginum sendi ein bólt gjøgnum málteigin og í hendurnar á Hilmari Leon, ið kom flúgvandi og setti bóltin í málið.
Tað eydnaðist eisini at steðga strandingum at skora, so at Esbern í staðin kundi senda eitt hoppskot í netið til 2-0.
Esbern fekk møguleikan frá byrjan í dag, og tað sást, at hann hevði hug at prógva seg, tí hann var sera avbjóðandi, og fekk spælt upp til fleiri góðar kjansir gjøgnum dystin.
Eftir at tveir minuttir vóru farnir, fingu strandingar sítt fyrsta mál, áðrenn Hilmar Leon spældi sera fikst inn til Sigmund Dahl, ið fekk brotskast. Hetta setti Pætur í netið til 3-1.
Síðani kom fyrsta útvísingin í dystinum, og hon var til ein av okkara, so at StÍF kundu spæla yvirtalsspæl út á høgra vong, ið hevði risastórt pláss. Hetta legði Ári ikki í og tók eina stórbjarging fram.
Síðani fylgdust liðini at eina løtu, har H71 varðveitti tveymálsleiðsluna, áðrenn leiðslan øktist eitt sindur. Hetta var ein løta, har Hilmar Leon og Ári vóru bestu leikarar á vøllinum. Fyrst fintaði Hilmar Leon seg ígjøgnum til 3-5, áðrenn Ári bjargaði einum góðum skoti frá Sveini. Í næsta álopi spældi Esbern væl upp til Hilmar Leon, ið takkaði fyri við at bomba bóltin upp í hornið til 3-6.
Løtu seinni legði Esbern aftur upp, hesaferð til Hans Kára, ið var runnin í ein stóran kross og gjørdist fríur á vinstra bakki. 3-7.
Ári stórbjargaði út til innkast í næsta álopinum, men fekk einki gjørt við, at Sveinur slapp at leypa upp innan fyri tríggjar-meturin og skoraði trygt.
Hans Kári vildi eisini vísa sína skotstyrki og smekkaði bóltin upp í hornið til 4-8, og StÍF tók sítt fyrsta time-out, eftir at 15 minuttir vóru leiktir.
Eftir time-outið eydnaðist tað strandingum at spæla seg ígjøgnum eftir yvirgongd, men bólturin rakti yvirleggjaran, og í staðin kundi Leivur økja til 4-9.
Stutt eftir raktu strandingar enn einaferð á stongina og út. Hepnið var sanniliga ikki við teimum hesa løtuna.
Eftir at einir 18 minuttir vóru spældir, vildi Hilmar Leon vísa, at hann telist millum bestu skjúttarnar í landinum, tí hann setti fyrst eitt kanónskot í handara horn til 4-10, áðrenn hann stutt eftir sendi eitt eins hart skot í tættara hornið til 4-11.
Í hinum endanum helt Ári fram við at taka sær av flestu skotunum útifrá, og strandingar vóru noyddir at royna at spæla seg ígjøgnum. Hetta eydnaðist teimum til 5-11, áðrenn Leivur skoraði ein flottan flúgvara. Í næsta álopinum skoraðu strandingar aftur eftir eitt flott innspæl, og vit brendu stutt eftir ein góðan møguleika.
Ári bjargaði aftur, og H71 tók time-out eftir 22 minuttir.
Við støðuni 6-12 kundi hugsast, at tað helst vóru strandingar, ið høvdu mest tørv á einum time-outi, og tað sást eisini, tá ið dysturin varð tikin uppaftur.
H71 misti bóltin, og strandingar revsaðu hetta skjótt til 7-12, men Boas svaraði aftur beinanvegin.
Og so byrjaði tað at ganga heilt galið. Sveinur fekk skorað, og vit mistu bóltin í næsta álopinum. Sveinur slapp inn á tríggjar-meturin og hamraði bóltin inn, uttan at Jóhan hevði nakran møguleika í málinum.
Nú vóru fimm minuttir eftir av fyrra hálvleiki, og ein trygg fýramálsleiðsla skuldi verjast, men í næsta álopinum varð dømt fyri yvirtraðki, ið var revsað umgangandi í hinum endanum, og mín sann um tað ikki enn einaferð varð dømt fyri yvirtraðki móti H71.
Strandingar brendu næsta álopið, og H71 hevði júst ein minutt eftir, tá ið teir fingu bóltin. Hondin hjá dómaranum kom tó skjótt upp, og eftir eini 20 sekund kendu vit tað neyðugt at skjóta, og bólturin reyk við síðuna av. Strandingar gjørdu skjótt av og skoraðu innan tíggju sekund, so at H71 hevði ein hálvan minutt at skora í. Hetta eydnaðist ikki. Spældu út á vinstra vong, men brendu í truplari støðu, so at hálvleiksstøðan gjørdist 11-13.
Altso minkaðu strandingar úr 6-12 til 11-13 teir seinastu átta minuttirnar, og H71 høvdu fingið eina ávaring um, hvussu skjótt strandingar kundu spæla seg inn aftur í dystin.
H71 hevði hug at seta seg aftur á dystin í øðrum hálvleiki, og Mark skoraði skjótt til 11-14, áðrenn vit fingu eina útvísing fyri at brúka beinið at taka bóltin. Strandingar spældu gott yvirtalsspæl og skoraðu av høgra veingi, áðrenn Hilmar Leon enn einaferð skoraði útifrá, og Ári stutt eftir bjargaði av vinstra veingi.
Mark kundi tí økja til 12-16 og tamarhald tøktist aftur at vera komið á dystin. Strandingar vóru ósamdir, og skoraðu tvær ferðir so at støðan var 14-16 eftir fimm minuttum.
Andor økti aftur, og Ári stórbjargaði enn einaferð móti einum fríum leikara á strikuni.
Vit tóku ikki av møguleikanum at økja hesuferð, men brendu í staðin tvær ferðir, meðan strandingar fingu skorað báðar ferðir og eitt gleðisróp hoyrdist í høllini, tá ið teir minkaðu um munin niður í 16-17.
Í næsta álopi svaraðu Mark og Sigmundur Nolsø aftur, tá ið Mark sá, at Sigmundur Nolsø stríddi seg púra leysan, so at hann kundi økja aftur til l6-18.
Løtu seinni tók Mark sakina í egnar hendur, tá ið hann stríddi seg ígjøgnum, har hann bæði skoraði og fekk ein stranding útvístan, so at støðan gjørdist 16-19.
Nú tagnaðu gleðisrópini hjá strandingum aftur, og púra kvirt gjørdist tað, tá Andor økti til 16-20 í 11. minutti.
Men strandingar noktaðu at leggja seg hendan dagin. Teir stríddu seg aftur niður á 18-20, áðrenn Leivur spískt skoraði til 18-21.
Liðini fylgdust næstu fimm minuttirnar, har tað ikki komu nógv mál. Ári hevði enn eina bjarging eftir at strandingar vóru komnir ígjøgnum, áðrenn Hilmar Leon kom í gjøgnum á vinstra veingi og legði bóltin millum beinini á málverjanum og í netið.
Eftir einar 17 minuttir framdi Ári aftur eina bjarging, og sendi skjótt bóltin í ein flottan boga til Leiv, ið økti til 19-23.
Aftur sat ein við kensluni av, at tamarhald var á dystinum, men eftir at H71 fekk ein mann útvístan, kundu strandingar spæla breitt og gera støðuna til 20-23.
H71 setti ein áleypara inn fyri málmannin í undirtalsstøðuni, og hetta kostaði dýrt. Eftir at H71 brendi, sendu strandingar bóltin í tóma málið. Og var tað ikki nóg mikið, so tveittu H71 aftur bóltin burtur í næsta álopinum, so hann aftur endaði í tóma málinum.
Sostatt var støðan 22-23, eftir at 20 minuttir vóru farnir, og H71 tók time-out.
Time-outið gagnaði, tí Andor fekk eitt brotskast eftir eina yvirgongd, og Hilmar Leon kundi økja til 22-24. Strandingar svaraðu aftur, g spældu seg enn einaferð ígjøgnum hoyvíksverjuna til 23-24.
Síðani skiftust málverjarnir í báðum endunum at bjarga væl, og eftir at málverjin hjá StÍF hevði bjargað fyri aðru ferð á rað, sendi hann Allan Norðberg í skjótálop.
Hans Kári rann heim fyri lívinum, og megnaði at steðga Allani, ið svaraði aftur við at skumpa Hans Kára burtur frá sær. Hetta kostaði honum eina útvísing, og enntá ta triðju útvísingina, so hann ikki kom inn aftur í dystin.
Hetta tóktist at vera ein sera avgerandi støða, tí Allan var toppskorari hjá strandingum í dag við sjey málum, so nú sá dapurt út hjá teimum.
Stutt eftir tóku strandingar time-out, men lítið hjálpti. Ári tók enn eina bjarging fram, og H71 spældu yvirtalsspæl út á vinstra vong til Leiv, ið skoraði til 23-25.
Júst sum StÍF aftur varð fullmannað, mettu dómararnir, at Leivur hevði gjørt ov nógv av í verjuni, og vístu hann av vøllinum í tveir minuttir, so at tað nú var H71, ið var í undirtali við gott trimum minuttum eftir.
Seinasta undirtalsstøðan var gingin út av lagið illa, og tað var um reppið, at tað gekk eins galið, tá ið málverji teirra enn einaferð bjargaði og sendi bóltin móti tóma málinum. Tíbetur var Esbern skjótur aftur og fekk loftað bóltinum á egnari hálvu.
Tað eydnaðist tó ikki H71 at skora, men heldur at taka nógva tíð av klokkuni, so tá ið StÍF fekk bóltin aftur, var bert knappt hálvur annar minuttur eftir at fanga tvey málsleiðsluna. Teir valdu at taka eitt time-out fyri at leggja eina greiða ætlan um, hvussu hetta skuldi gerast.
Fyrsti liður í ætlanini eydnaðist væl, tí teir fingu skjótt spælt inn til strikuna, ið minkaði til 24-25, og ein góður minuttur var eftir.
StÍF vardu sera høgt, og hetta hóvaði Hans Kára, ið fekk runnið seg púra leysan og skoraði til 24-26 við beint undir einum minutti eftir.
Summi hildu helst hetta vera avgerðina, men StÍF hielt fram við tí, sum riggaði, og spældi enn einaferð skjótt inn á strikuna, har úrslitið gjørdist 25-26 og ein útvísing til H71.
H71 tók time-out, fyri at avráða hvussu dysturin skuldi avgerast. StÍF vardi heilt uppi á miðjuni og fekk órógvað væl. H71 hevði Ára inni í undirtalsstøðuni.
Tað eydnaðist at arbeiða seg væl inn móti málteiginum hjá strandingum, har innspælsroyndin kom við áleið 12 sekundum á klokkuni. Bólturin var ikki nóg neyvur, og í staðin fóru strandingar við fullari ferð fram, og javnaðu av høgra veingi í allarseinastu sekundunum, til stóra frøi fyri heimaáskoðararnar.
Hoyvíkingar iðraðu seg hinvegin nógv. Hetta var ikki ein dystur, ið skuldi verið endaður javnur sambært teimum. Men ov lítil neyvleiki í avgerandi minuttunum kostaði dýrt, og StÍF kundi taka annað stigið við sær í einum dysti, har teir ikki høvdu verið á odda í eitt einasta sekund.
Men teir høvdu stríðst sera væl seinastu tíggju minuttirnar av báðum hálvleikunum, meðan hoyvíkingar kanska høvdu hug at slakka eitt sindur av júst hesar løturnar, og hetta kostaði dýrt.
Hóast vónbrotið í dag, so kunnu vit fegnast um at hava varðveitt oddasessin við einum stigi niður til Neistan og tveimum til Team Klaksvík.
Annars er kappingin sera jøvn í ár, og tað eru bert seks stig á muni millum nummar eitt og nummar 6, so hvør dystur hevur sera stóran týdning.
Leikararnir fáa ikki møguleika at vaska hetta vónbrotið burtur fyrr enn hóskvøldið 2. november. Tá er útidystur á skránni í Vestmanna kl 20, og hetta verður ikki ein minni trupul dystur enn í dag, um vit skulu varðveita oddasessin.
Vónandi koma vit sterkt aftur.
Støður og úrslit í FTZ-deildini kanst tú síggja her.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Í mótsetningi til Westcott & Hort og R.V. nevndina, so fór James kongur gjøgnum íðuligar royndir at verja 1611 týðingina frá feilum. Legg til merkis fylgjandi:
- Í 1604 kunngjørdi James kongur, at 54 lærdir í Hebraiskum og Grikskum høvdu verðið útnevndir at týða nýggja Bíbliu til tað Enskt talandi fólkið. Talið varð minkað til 47, tá ið arbeiðið alment byrjaði í 1607.
- Heldur enn at arbeiða saman allir á einum staði, vórðu hesir menn deildir sundur í seks atskildar bólkar, sum arbeiddu á trimum atskildum støðum. Tveir bólkar vóru í Westminster, tveir í Oxford, og tveir í Cambridge.
- Hvørjum bólki varð givið eitt úrvalt stykki av skriftini at týða.
- Hvør lærdur gjørdi sína egnu týðing av eini bók, og læt tað síðan víðari at verða endurskoðað av hvørjum limi í sínum bólki.
- Allur bólkurin gjøgnumgekk síðan bókina saman.
- Tá ið ein bólkur var liðugur við eina bók í Bíbliuni, sendu teir hana at verða endurskoðaða av hinum fimm bólkunum.
- Øll ivasom týðing varð merki sett við, og varð síðan send aftur til upprunaliga bólkin til umhugsanar.
- Serstøk nevnd varð gjørd, við at velja ein leiðara úr hvørjum bólki. Henda nevnd útarbeiddi allar munirnar, sum eftir vóru, og legði fram eitt liðugt eintak fyri prentararnar í 1611.
- Hetta merkir, at King James Bíblian mátti fara ígjøgnum í minsta lagi FJÚRTAN kanningar, áðrenn hon fór til prentingar.
- Ígjøgnum alla hesa mannagongdina varð ein og hvør lærdur einstaklingur í landinum kallaður eftir fyri at geva sína metan, og kirkjurnar vórðu hildnar kunnugar við gongdina.
SPURNINGUR: Ljóðar HETTA sum eitt ERLIGT arbeiði hjá Guði, ella sum eitt ÓERLIGT arbeiði hjá djevlinum?
Týtt úr bókini “Fighting Back”,
“A handy Reference Guide for King James Bible Believers.”
Eftir James L. Melton.